4. การประกอบธุรกิจของแต่ละสายผลิตภัณฑ์

การประกอบธุรกิจจำแนกตามกลุ่มธุรกิจได้ดังนี้

กลุ่มสินค้าและบริการทางอุตสาหกรรม

  กลุ่มสินค้าและบริการที่อยู่ในกลุ่มธุรกิจนี้ ได้แก่

  1.1 ธุรกิจบรรจุภัณฑ์

  1.2 ธุรกิจเครื่องมือและบริการทางวิศวกรรม

  1.3 ธุรกิจผลิตและออกแบบโครงสร้างเหล็ก

  1.1 ธุรกิจบรรจุภัณฑ์

  1.1.1 บรรจุภัณฑ์แก้ว

  บริษัท อุตสาหกรรมทำเครื่องแก้วไทย จำกัด (มหาชน)

  (1) ลักษณะผลิตภัณฑ์หรือบริการ
  เป็นผู้ผลิตและจำหน่ายบรรจุภัณฑ์แก้ว โดยรายได้หลักประมาณร้อยละ 99.5
  ของรายได้รวมมาจาก
  การจำหน่ายบรรจุภัณฑ์แก้วให้แก่อุตสาหกรรมขนาดใหญ่ภายในประเทศ เช่น เบียร์ สุรา น้ำอัดลม
  เครื่องดื่มเพื่อสุขภาพ อาหารและยา เป็นต้น โดยจำหน่ายผ่านทางฝ่ายบรรจุภัณฑ์ของบริษัท
  เบอร์ลี่
  ยุคเกอร์ จำกัด (มหาชน) ซึ่งเป็นผู้ถือหุ้นรายใหญ่ของบริษัท

  (2) การตลาดและภาวะการแข่งขัน

  บริษัทดำเนินกลยุทธ์ทางธุรกิจด้วยการผลิตผลิตภัณฑ์ใหม่ออกสู่ตลาดเพื่อสร้างความหลากหลายของผลิตภัณฑ์
  พัฒนาปรับปรุงคุณสมบัติของผลิตภัณฑ์ ขยายคุณภาพทางด้านบริการ รวมถึงริเริ่มเทคโนโลยีใหม่ ๆ
  ตลอดจนพัฒนาระบบมาตรฐานการดำเนินงาน ทั้งนี้
  เพื่อให้สามารถตอบสนองความต้องการของลูกค้าได้ดีที่สุด

  บริษัทได้เล็งเห็นถึงปัญหากำลังการผลิตส่วนเกิน และสภาพการแข่งขันที่นับวันจะรุนแรงขึ้น
  จึงจำเป็นต้องลงทุน พัฒนาและปรับปรุงในด้านต่าง ๆ เช่น การหาตลาดใหม่
  การเพิ่มประสิทธิภาพการผลิตการลดต้นทุนการผลิต การนำพลังงานที่ได้จากการผลิตกลับมาใช้
  หรือการพัฒนาคุณภาพของสินค้าให้เป็นที่ยอมรับของลูกค้า เป็นต้น ทั้งนี้
  เพื่อให้บรรลุเป้าหมายที่ต้องการ คือเพิ่มศักยภาพในการแข่งขันทั้งภายในประเทศและต่างประเทศ

  บริษัทขายสินค้าให้ลูกค้าในประเทศผ่านบริษัท เบอร์ลี่ ยุคเกอร์ จำกัด (มหาชน)
  โดยบริษัทมีนโยบายผลิตสินค้าเพื่อรองรับบริษัทในกลุ่มผู้ถือหุ้นของบริษัท
  และยังคงดูแลลูกค้าเดิมทั้งด้านปริมาณและคุณภาพ อีกทั้งแสวงหาลูกค้ารายใหม่ ๆ
  ทั้งในประเทศและต่างประเทศ
  เพื่อรองรับการขยายกำลังการผลิตและการใช้ประโยชน์จากเครื่องจักรอย่างเต็มกำลัง

  ลูกค้ารายใหญ่ของบริษัท ได้แก่

-   ขวดเบียร์ บริษัท ไทยเบฟเวอเรจ รีไซเคิล จำกัด

-   ขวดสุรา บริษัท ไทยเบฟเวอเรจ รีไซเคิล จำกัด

-   ขวดไวน์ บริษัท สยามไวเนอรี่ จำกัด

-   ขวดน้ำอัดลม บริษัท กรีนสปอต จำกัด

 บริษัท ไทยน้ำทิพย์ จำกัด

 บริษัท อาเจไทย จำกัด

  บริษัท เสริมสุข จำกัด (มหาชน)

-   ขวดเครื่องดื่มบำรุงกำลัง บริษัท คาราบาวตะวันแดง จำกัด

  บริษัท ที.ซี.ฟาร์มาซูติคอล จำกัด

  บริษัท ไทยเบฟเวอเรจ รีไซเคิล จำกัด

-   ขวดยา และขวดอาหาร บริษัท เซเรบอส (ประเทศไทย) จำกัด

  บริษัท เฮลซ์ เทรดดิ้ง จำกัด

  บริษัท จิ้วฮวด จำกัด

  บริษัท ไทยเทพรส ผลิตภัณฑ์อาหาร จำกัด (มหาชน)

  สัดส่วนการขายสำหรับลูกค้า 20 รายแรกมีประมาณร้อยละ 85.3 ของยอดขายทั้งหมดของปี
  2552 โดยบริษัท เบอร์ลี่ ยุคเกอร์ จำกัด (มหาชน)
  เป็นผู้ทำการจัดจำหน่ายและรับผิดชอบการตลาด

  สภาพการแข่งขันภายในอุตสาหกรรม

  ในประเทศไทย มีผู้ผลิตรายใหญ่ในอุตสาหกรรมผลิตบรรจุภัณฑ์แก้ว จำนวน 4 ราย
  โดยบริษัทมีส่วนแบ่งการตลาดอยู่ที่ประมาณร้อยละ 40 ทั้งนี้
  ผู้ผลิตแต่ละรายต่างก็มีลูกค้าของตนเองเป็นหลัก

  อุตสาหกรรมผลิตบรรจุภัณฑ์แก้วเป็นอุตสาหกรรมที่ต้องใช้เทคโนโลยี และเงินลงทุนสูง และที่สำคัญ
  คือต้องมีคำสั่งซื้อจากลูกค้าอย่างต่อเนื่อง และมากเพียงพอที่จะทำการผลิตตลอด 24
  ชั่วโมงตลอดทั้งปี ทำให้เป็นเรื่องที่ยากที่จะมีผู้ผลิตรายใหม่เข้ามาในอุตสาหกรรมนี้ นอกจากนี้
  การนำเข้าบรรจุภัณฑ์แก้วจากต่างประเทศนั้น มีต้นทุนค่าขนส่งและภาษีนำเข้า
  ทำให้ไม่มีการแข่งขันจากภายนอกประเทศ
  ในด้านการแข่งขันจากบรรจุภัณฑ์ชนิดอื่น เช่น กระป๋อง ขวดพลาสติก และกล่องกระดาษนั้น
  บรรจุภัณฑ์แก้วจะได้เปรียบบรรจุภัณฑ์อื่น ๆ โดยที่สำคัญ คือ
  บรรจุภัณฑ์แก้วเสริมสร้างภาพลักษณ์ของผลิตภัณฑ์ และไม่ทำปฏิกิริยากับผลิตภัณฑ์ที่บรรจุอยู่
  นอกจากนี้ บรรจุภัณฑ์แก้วสามารถช่วย
  ลดต้นทุนของสินค้าสำเร็จรูปได้โดยการนำบรรจุภัณฑ์แก้วกลับมาใช้บรรจุใหม่

  (3) การจัดหาผลิตภัณฑ์หรือบริการ

  กำลังการผลิตและปริมาณการผลิต

  บริษัทมีโรงงานผลิตบรรจุภัณฑ์แก้ว 2 โรงงาน แต่ละโรงงานประกอบด้วย ที่ดิน อาคารสำนักงาน
  อาคารโรงงาน คลังสินค้า เครื่องจักรและอุปกรณ์ต่าง ๆ
  โดยแต่ละโรงงานได้ติดตั้งอุปกรณ์และเครื่องจักรที่ใช้ในการผลิตที่สำคัญ ๆ ได้แก่
  เครื่องผสมวัตถุดิบ เตาหลอมแก้ว เครื่องขึ้นรูปแก้ว รางอบแก้ว
  เครื่องตรวจสอบคุณภาพและบรรจุหีบห่อซึ่งเป็นทรัพย์สินที่มีอายุการใช้งานยาวนาน

  โรงงานที่ 1 หรือ โรงงานราษฎร์บูรณะ ตั้งอยู่ที่เลขที่ 15 หมู่ 1 ถนนราษฎร์บูรณะ
  แขวงราษฎร์บูรณะ
  เขตราษฎร์บูรณะ จังหวัดกรุงเทพมหานคร 10140 มีกำลังการผลิต 700 ตันหลอมต่อวัน

  โรงงานที่ 2 หรือ โรงงานบางพลี ตั้งอยู่ที่เลขที่ 78 หมู่ 3 ซอยวัดศรีวารีน้อย ถนนบางนา -
  ตราด กม.18 ตำบลหนองปรือ อำเภอบางพลี จังหวัดสมุทรปราการ 10540 มีกำลังการผลิต
  1,745 ตันหลอมต่อวัน

  โรงงานทำการผลิตตลอด 24 ชั่วโมง แบ่งออกเป็น 3 กะ ๆ ละ 8 ชั่วโมง

  โดยมีรายละเอียดการผลิตในระยะเวลา 3 ปีที่ผ่านมา ดังนี้

  ---------------------------------- ------------ ----------- -----------
  กำลังและปริมาณการผลิต                 2552         2551        2550

  กำลังการผลิตเต็มที่ (หน่วย : ตัน)         892,425      820,260     744,600

  ปริมาณการผลิตจริง (หน่วย : ตัน)         709,825      720,549     624,614

  การใช้กำลังการผลิต (ร้อยละ)            79.5         87.8        83.9

  อัตราเพิ่มของปริมาณการผลิต (ร้อยละ)      -1.5         15.4        6.7
  ---------------------------------- ------------ ----------- -----------

  วัตถุดิบที่ใช้ในการผลิต

  วัตถุดิบในการผลิตแบ่งออกเป็นวัตถุดิบหลักในการผลิตแก้ว และวัตถุดิบเสริมในการผลิตแก้วและ
  สีพิมพ์ขวดหรือสลากติดขวด โดยวัตถุดิบหลัก ได้แก่ ทรายแก้ว หินปูน โซดาแอช เฟลด์สปาร์
  เศษแก้ว สำหรับวัตถุดิบเสริมซึ่งเป็นวัตถุดิบที่ช่วยเร่งปฏิกริยาทางเคมีและทำให้แก้วเป็นสีต่าง ๆ
  ตามความต้องการ ได้แก่ สนิมเหล็ก (ไอออนออกไซด์) ไอออนโครไมท์ ซิลิเนียม นอกจากนี้
  บริษัทได้นำเศษแก้วจากขวดใช้แล้วมาใช้ในการผลิตเพื่อทดแทนวัตถุดิบธรรมชาติจำนวนประมาณ
  400,000 ตัน/ปี

  สำหรับการจัดหาวัตถุดิบนั้น มีบริษัทผู้จำหน่ายวัตถุดิบให้แก่บริษัทหลายราย
  จึงทำให้สามารถเลือกซื้อจากผู้จำหน่ายที่เสนอเงื่อนไขและบริการที่ดีที่สุดได้

  ในปี 2552 มีผู้จำหน่ายที่จำหน่ายวัตถุดิบให้แก่บริษัทในมูลค่าเป็นสัดส่วนมากกว่าร้อยละ 30
  ของต้นทุนวัตถุดิบทั้งหมด ได้แก่ บริษัท เบอร์ลี่เอเชียติ๊ก โซดา จำกัด บริษัท แก้วกรุงไทย จำกัด
  และ บริษัท พิเศษกิจ จำกัด นอกจากนี้ บริษัทยังคงสามารถจัดหาวัตถุดิบจากแหล่งจำหน่ายรายอื่น
  ๆ ซึ่งมีอีกหลายรายในตลาดมาทดแทนได้หากประสบปัญหาวัตถุดิบไม่เพียงพอ

  ปัจจุบันวัตถุดิบที่ใช้ในการผลิตมาจากแหล่งกำเนิดภายในประเทศร้อยละ 90 โดยปริมาณ
  และร้อยละ 68 โดยมูลค่า ทั้งนี้
  บริษัทมีนโยบายที่จะจัดหาวัตถุดิบจากแหล่งภายในประเทศเพื่อทดแทนวัตถุดิบจากต่างประเทศให้ได้มากที่สุด
  อย่างไรก็ตาม บริษัทมีความจำเป็นที่ต้องสั่งซื้อวัตถุดิบบางชนิดจากต่างประเทศ
  เนื่องจากไม่สามารถจัดหาภายในประเทศได้ หรือมีปริมาณที่ไม่เพียงพอต่อความต้องการ
  อีกทั้งวัตถุดิบบางชนิดมีคุณภาพไม่ได้มาตรฐาน

  วัตถุดิบที่สามารถจัดหาได้ภายในประเทศ ได้แก่ หินปูน เฟลด์สปาร์ เศษแก้ว
  และวัตถุดิบที่ต้องนำเข้าจากต่างประเทศ ได้แก่ โซดาแอช ซิลิเนียม ไอออนโครไมท์
  ไอออนออกไซด์ คิดเป็นมูลค่ารวมประมาณ 662 ล้านบาท โดยวัตถุดิบนำเข้าที่มีมูลค่าสูง ได้แก่
  โซดาแอช ซึ่งมีมูลค่านำเข้าในปี 2552 ประมาณ 650 ล้านบาท

  อย่างไรก็ตาม การนำเข้าวัตถุดิบจากต่างประเทศนั้น
  บริษัทจะพิจารณาจากปัจจัยสำคัญอย่างรอบคอบในหลายปัจจัย เช่น สภาวะราคาวัตถุดิบที่ไม่คงที่
  เนื่องจากมีความผันผวนเรื่องค่าเงิน การขาดแคลนวัตถุดิบที่มาจากแหล่งธรรมชาติ
  ค่าขนส่งระหว่างประเทศที่เพิ่มขึ้นตามราคาเชื้อเพลิงในตลาดโลก
  ต้นทุนขนส่งภายในประเทศปรับตัวสูงขึ้นตามราคาเชื้อเพลิง
  รวมถึงนโยบายภาครัฐที่มีการควบคุมน้ำหนักบรรทุกสำหรับรถบรรทุก

  การใช้เทคโนโลยีในการผลิต

  ทางด้านการผลิต บริษัทมีเครื่องจักรและอุปกรณ์ในการผลิตที่เป็นที่ยอมรับในระดับโลก
  ซึ่งผลิตภัณฑ์ทุกชิ้นของบริษัทสะท้อนให้เห็นถึงประสิทธิภาพและศักยภาพทางเทคโนโลยีของบริษัท
  โดยกระบวนการผลิตทั้งหมดถูกควบคุมด้วยคอมพิวเตอร์
  ทำให้การผลิตดำเนินไปโดยอัตโนมัติตั้งแต่การป้อนวัตถุดิบจนถึงการบรรจุหีบห่อ

  ด้วยเทคโนโลยีทางการผลิตที่ก้าวหน้าและเครื่องจักรอันทันสมัยจากสองพันธมิตร ได้แก่ บริษัท
  Owens - Illinois Asia Pacific (เดิมชื่อ บริษัท Australian Consolidated
  Industries) และบริษัท Owens – Illinois, Inc.
  มีส่วนช่วยในการสนับสนุนให้บริษัทมีศักยภาพในการผลิตบรรจุภัณฑ์แก้วและผลิตภัณฑ์อื่น ๆ
  ให้แก่อุตสาหกรรมต่าง ๆ

  บริษัทมุ่งมั่นในการใช้เทคโนโลยีที่ทันสมัยและมีประสิทธิภาพในการผลิตบรรจุภัณฑ์แก้ว
  ปัจจุบันบริษัทมีเครื่องจักรในการผลิต 24 เครื่อง
  ซึ่งดำเนินการอยู่ที่โรงงานราษฎร์บูรณะและโรงงานบางพลี

  บริษัท อุตสาหกรรมทำเครื่องแก้วไทย จำกัด (มหาชน)
  มีความมุ่งมั่นที่จะพัฒนาปรับปรุงระบบการบริหารจัดการ
  เพื่อเข้าสู่มาตรฐานระดับสากลอย่างต่อเนื่อง ซึ่งเป็นนโยบายของบริษัทในการปฏิบัติ
  สู่ความเป็นเลิศ โดยมุ่งตอบสนองต่อความต้องการของลูกค้า
  เพื่อสร้างความพึงพอใจสูงสุดให้กับลูกค้าของบริษัท บริษัทจึงได้นำระบบบริหารงานคุณภาพ ISO
  9002:1994 มาใช้ในการพัฒนาระบบงานและบุคลากร
  โดยบริษัทประสบความสำเร็จในการเป็นผู้ผลิตบรรจุภัณฑ์แก้วรายแรกของประเทศที่ได้รับการรับรองระบบบริหารคุณภาพมาตรฐาน
  ISO 9002:1994 จากสถาบัน Bureau Veritas Quality International (BVQI)
  ในส่วนของ “การผลิตบรรจุภัณฑ์แก้ว สำหรับเบียร์ เครื่องดื่มเพื่อสุขภาพ น้ำเกลือแร่ อาหาร
  วิสกี้ น้ำอัดลม น้ำดื่ม โซดา ไวน์ ขวดยา และภาชนะแก้ว” ทั่วทั้งองค์กร เมื่อวันที่ 7 มิถุนายน
  2544 ยิ่งไปกว่านั้น บริษัทยังคงมีความมุ่งมั่นที่จะพัฒนาและปรับปรุงองค์กรอย่างต่อเนื่อง
  จึงได้พัฒนาปรับเปลี่ยนมาตรฐานระบบบริหารคุณภาพจากมาตรฐาน ISO 9002:1994 เป็น ISO
  9001:2000
  เพื่อมุ่งสร้างความเชื่อมั่นและความพึงพอใจสูงสุดแก่ลูกค้าของบริษัทซึ่งเป็นผลให้บริษัทได้รับการรับรองระบบบริหารคุณภาพ
  ISO 9001:2000 ทั่วทั้งองค์กรจากสถาบัน Bureau Veritas Quality International
  (BVQI) เมื่อวันที่ 11 มิถุนายน 2545

  ถึงวันนี้ บริษัทก็ยังมีความมุ่งมั่นที่จะพัฒนาและปรับปรุงองค์กรอย่างต่อเนื่อง
  จึงได้นำระบบการบริหารคุณภาพทั่วทั้งองค์กร (Total Quality Management : TQM)
  เข้ามาประยุกต์ใช้ในบริษัทโดยได้ยื่นเจตจำนงขอรับความช่วยเหลือในโครงการ ASEAN -
  Japan TQM Project รุ่นที่ 3 ซึ่งเป็นโครงการให้ความช่วยเหลือจากญี่ปุ่น
  ผ่านทางสำนักงานมาตรฐานผลิตภัณฑ์อุตสาหกรรม (สมอ.) วัตถุประสงค์ของการนำระบบ TQM
  มาประยุกต์ใช้ก็เพื่อกระตุ้นให้พนักงานทุกระดับมีจิตสำนึกเรื่องการเพิ่มผลผลิตและมีส่วนร่วมในการพัฒนาประสิทธิภาพในกระบวนการดำเนินงานอย่างต่อเนื่อง
  โดยมีเป้าหมายสำคัญคือ การสร้างความพึงพอใจสูงสุดให้กับลูกค้าของบริษัท
  และเพิ่มขีดความสามารถในการแข่งขัน
  เพื่อมุ่งสู่เป้าหมายที่ตั้งไว้ว่าจะต้องเป็นผู้นำในอุตสาหกรรมผลิตบรรจุภัณฑ์แก้วในภูมิภาคเอเชียในอนาคต

  ผลกระทบต่อสิ่งแวดล้อม

  ในปัจจุบัน ผลกระทบทางด้านสิ่งแวดล้อมก่อให้เกิดปัญหาขึ้นทั่วทุกมุมโลก จากสาเหตุนี้
  บริษัทจึงควบคุมและตรวจสอบกรรมวิธีการบำบัดน้ำเสีย อากาศเสีย
  และขยะจากโรงงานอุตสาหกรรมตามมาตรฐานที่กฎหมายกำหนด
  และให้ความใส่ใจเรื่องการประหยัดพลังงานอีกด้วย

  การผลิตบรรจุภัณฑ์แก้วจำเป็นต้องใช้ทรัพยากรธรรมชาติจำนวนมาก
  อย่างไรก็ตามเราสามารถนำภาชนะแก้วกลับมาแปรรูปใหม่ได้ตลอดเวลาโดยปราศจากอันตรายต่อสุขภาพของผู้บริโภค
  โดยที่คุณสมบัติและคุณภาพไม่เปลี่ยนแปลงไปจากเดิม
  บริษัทเป็นผู้นำในการหมุนเวียนนำเศษแก้วกลับมา
  แปรรูปเป็นบรรจุภัณฑ์แก้วได้ปีละกว่า 400,000 ตันต่อปี
  ซึ่งการหมุนเวียนเศษแก้วกลับมาใช้สามารถช่วยลดปริมาณขยะ และมีส่วนช่วยประหยัดพลังงาน
  ขณะเดียวกันก็ช่วยรักษาทรัพยากรธรรมชาติอันมีค่าอีกด้วย

  บริษัทตระหนักถึงความรับผิดชอบต่อสังคม
  และมีความมุ่งมั่นอย่างจริงจังที่จะธำรงรักษาไว้ซึ่งคุณภาพสิ่งแวดล้อม โดยมีปณิธานที่ว่า
  “เราจะรักษาสิ่งแวดล้อมในวันนี้ เพื่อชีวิตที่ดีในวันหน้า”
  รวมถึงการบริหารจัดการและใช้ทรัพยากรในทุก ๆ
  ด้านอย่างเหมาะสมพอเพียงและอย่างมีประสิทธิภาพ
  บริษัทจึงได้นำระบบการจัดการด้านสิ่งแวดล้อม ISO 14001:2004
  มาประยุกต์ใช้ตั้งแต่เดือนตุลาคม 2548 เป็นต้นมา
  และด้วยความร่วมแรงร่วมใจของพนักงานทุกคน
  ตลอดจนการสนับสนุนอย่างจริงจังจากผู้บริหารระดับสูง
  ทำให้โรงงานราษฎร์บูรณะได้ผ่านการรับรองระบบการจัดการด้านสิ่งแวดล้อม ISO 14001:2004
  จากสถาบัน Bureau Veritas Quality International (BVQI) เมื่อวันที่ 19 ธันวาคม
  2549 และต่อมาในปี 2552 โรงงานบางพลีได้ผ่านการรับรองระบบการจัดการด้านสิ่งแวดล้อม
  ISO 14001:2004 เช่นเดียวกัน

  นอกจากนี้ บริษัทยังมีความห่วงใยในความปลอดภัยและสภาพแวดล้อมในการทำงานของพนักงานซึ่ง
  ถือเป็นทรัพยากรที่มีคุณค่าอย่างยิ่ง
  บริษัทจึงมีนโยบายในการนำระบบการจัดการอาชีวอนามัยและความปลอดภัย (มอก.18001)
  มาปรับปรุงระบบความปลอดภัยและอาชีวอนามัย
  เพื่อลดความเสี่ยงในการเกิดอุบัติเหตุจากการปฏิบัติงานและดูแลสุขภาพของพนักงานเพื่อให้มั่นใจว่าพนักงานที่ปฏิบัติงานในสายการผลิตจะปฏิบัติงานด้วยความปลอดภัย

  บริษัทเชื่อมั่นว่ามาตรการการจัดการด้านสิ่งแวดล้อมที่เราถือปฏิบัติอยู่
  รวมทั้งนโยบายในการปรับปรุงระบบความปลอดภัยและอาชีวอนามัยในบริษัทจะส่งผลดีต่อคุณภาพชีวิต
  สุขภาพ และความปลอดภัยของพนักงานและชุมชนบริเวณใกล้เคียง

2.  บรรจุภัณฑ์กระป๋องอะลูมิเนียม

  บริษัท ไทย เบเวอร์เรจ แคน จำกัด

  (1) ลักษณะผลิตภัณฑ์หรือบริการ

  บริษัทเป็นผู้ผลิตบรรจุภัณฑ์ทำจากอะลูมิเนียมสำหรับบรรจุเครื่องดื่มประกอบด้วย 2 ส่วน คือ
  กระป๋องและฝา โดยมีการพิมพ์เครื่องหมายการค้าของลูกค้าสำหรับสินค้าของลูกค้าแต่ละราย

  (2) การตลาดและภาวะการแข่งขัน

  บริษัทมีการผลิตสินค้าโดยการร่วมกันวางแผนกับลูกค้าที่เป็นผู้ประกอบการเครื่องดื่มทั้งในและต่างประเทศ
  เพื่อให้เป็นไปตามแผนการผลิตและจำหน่าย หรือความต้องการของลูกค้า
  โดยสัดส่วนเฉลี่ยต่อปีของลูกค้าในประเทศและต่างประเทศเท่ากับร้อยละ 70 และ 30 ตามลำดับ

  ลูกค้าหลักในประเทศ ได้แก่ กลุ่มบริษัท ไทยเบฟเวอเรจ จำกัด (มหาชน) บริษัท
  ที.ซี.ฟาร์มาซูติคอล อุตสาหกรรม จำกัด บริษัท ปทุมธานี บริวเวอรี่ จำกัด บริษัท ไทยน้ำทิพย์
  จำกัด บริษัท เสริมสุข จำกัด (มหาชน) Thai Asia Pacific Brewery Co., Ltd.
  เป็นต้น ลูกค้าต่างประเทศ ได้แก่ F&N CC Beverage Sdn. Bhd. (มาเลเซีย) กลุ่ม
  Cambrew Ltd. (กัมพูชา) United Breweries Ltd. (อินเดีย)
  รวมถึงบริษัทผู้ผลิตเครื่องดื่มในลาว และเวียดนาม เป็นต้น

  สภาพการแข่งขันภายในอุตสาหกรรม

  เนื่องจากผู้ผลิตกระป๋องอะลูมิเนียมในประเทศ มีทั้งหมด 3 รายเท่านั้น
  ประกอบกับบริษัทใช้เทคโนโลยีชั้นสูง
  ทำให้มีต้นทุนด้านการผลิตโดยเฉลี่ยต่ำเมื่อเทียบกับจำนวนที่ขายจำนวนมาก จึงมีคู่แข่งขันน้อยราย
  แต่ก็เป็นคู่แข่งขันที่มีขนาดใหญ่ ในปี 2552 ซึ่งตลาดเครื่องดื่มต่าง ๆ
  มีความต้องการสินค้าลดลงจากปี 2551 เป็นอย่างมาก
  ทำให้ภาวะการแข่งขันในอุตสาหกรรมเข้มข้นขึ้น อย่างไรก็ตาม
  บริษัทสามารถรุกเข้าสู่ตลาดเครื่องดื่มชูกำลัง ซึ่งมีความต้องการใช้กระป๋องขนาด 250 มิลลิลิตร
  ทำให้สามารถลดผลกระทบจากการลดลงของความต้องการใช้กระป๋องขนาด 330 มิลลิลิตร
  ซึ่งเป็นขนาดปกติที่ใช้บรรจุเครื่องดื่มประเภทเบียร์ และน้ำอัดลมลงได้ในระดับหนึ่ง

  (3) การจัดหาผลิตภัณฑ์หรือบริการ

  สำนักงานและโรงงาน ตั้งอยู่ที่นิคมอุตสาหกรรม เอสไอแอล อินดัสเตรียล แลนด์ อำเภอหนองแค
  จังหวัดสระบุรี 18140 บนพื้นที่ 56-2-75 ไร่ และอาคารสำนักงาน โรงงาน และคลังสินค้า 2
  หลัง
  มีพื้นที่ 28,800 ตารางเมตร และ 4,800 ตารางเมตร

  กำลังการผลิตและปริมาณการผลิต

  บริษัทเป็นโรงงานที่ทำการผลิต 24 ชั่วโมงต่อวัน แบ่งออกเป็น 3 กะ ๆ ละ 8 ชั่วโมง
  โดยมีสายการผลิตสินค้า 2 ส่วน คือ สายการผลิตกระป๋อง (Can Line) จำนวน 2
  สายการผลิต และสายการผลิตฝากระป๋อง (End Line) จำนวน 2 สายการผลิต นอกจากนี้
  มีสายการเคลือบและพิมพ์อะลูมิเนียมสำหรับการผลิตฝากระป๋อง (Coating Line) จำนวน 1
  สายการผลิต

  ทั้งนี้ ตั้งแต่เดือนกุมภาพันธ์ 2551 บริษัทเริ่มผลิตกระป๋องขนาด 250 มิลลิลิตร ทำให้ในปี 2551
  มีกำลังการผลิตกระป๋องรวม 1,140 ล้านกระป๋องต่อปี เพิ่มขึ้นจาก 928 ล้านกระป๋องต่อปีในปี
  2550 โดยในปี 2552 มีปริมาณการผลิตจริง 1,065 ล้านกระป๋อง
  คิดเป็นอัตราการใช้กำลังการผลิตประมาณร้อยละ 84
  สำหรับสายการผลิตฝากระป๋องมีกำลังการผลิตสูงสุด 1,635 ล้านฝาต่อปี โดยในปี 2552
  มีปริมาณ
  การผลิตจริง 1,454 ล้านฝา คิดเป็นอัตราการใช้กำลังการผลิตประมาณร้อยละ 89

  ----------------------------------- ----------- ----------- -----------
  กำลังและปริมาณการผลิต                  2552        2551        2550

  สายการผลิตกระป๋อง :                                           

  กำลังการผลิตเต็มที่ (หน่วย : ล้านกระป๋อง)   1,275       1,140       928

  ปริมาณการผลิตจริง (หน่วย : ล้านกระป๋อง)   1,065       1,120       892

  การใช้กำลังการผลิต (ร้อยละ)             84          98.0        96.0

  อัตราเพิ่มของปริมาณการผลิต (ร้อยละ)       -4.9        25.56       6.47
  ----------------------------------- ----------- ----------- -----------

  ----------------------------------- ----------- ----------- -----------
  กำลังและปริมาณการผลิต                  2552        2551        2550

  สายการผลิตฝากระป๋อง :                                         

  กำลังการผลิตเต็มที่ (หน่วย : ล้านฝา)       1,635       1,635       1,320

  ปริมาณการผลิตจริง (หน่วย : ล้านฝา)       1,454       1,635       1,173

  การใช้กำลังการผลิต (ร้อยละ)             89.0        100.0       89.0

  อัตราเพิ่มของปริมาณการผลิต (ร้อยละ)       -11.07      39.38       10.56
  ----------------------------------- ----------- ----------- -----------

  วัตถุดิบที่ใช้ในการผลิต

  บริษัทนำเข้าอะลูมิเนียมจากต่างประเทศในลักษณะของขดม้วน (Coil) จากโรงงานผู้ผลิต
  Aluminum Coil
  ในออสเตรเลีย ญี่ปุ่น และเกาหลีใต้ เป็นต้น นอกจากนี้
  บริษัทมีการนำเข้าสารเคมีที่ใช้ในการเคลือบและพิมพ์ลายและตัวอักษรจากต่างประเทศ
  ซึ่งส่วนใหญ่มาจากประเทศในแถบเอเชีย

  อำนาจต่อรองกับผู้จำหน่ายวัตถุดิบ

  บริษัทมีการร่วมมือกับบริษัทในกลุ่มของบอลล์ คอร์ปอเรชั่น
  และผู้ที่อยู่ในการผลิตโดยใช้เทคโนโลยีของบอลล์ทั่วโลก
  ทั้งในเรื่องความร่วมมือทางด้านเทคโนโลยีการผลิต
  และการเจรจาและร่วมกันทำสัญญาการจัดซื้อวัตถุดิบในปริมาณมากจาก Supplier ต่าง ๆ ได้แก่
  อะลูมิเนียมและวัสดุสิ้นเปลืองที่ใช้ในการผลิต
  ทำให้บริษัทมีความสามารถในการจัดหาและต่อรองราคาวัตถุดิบ

  การใช้เทคโนโลยีในการผลิต

  บริษัทใช้เทคโนโลยีในการผลิตกระป๋องและฝาของบริษัท บอลล์คอร์ปอเรชั่น จำกัด
  ซึ่งเป็นผู้ผลิตบรรจุภัณฑ์ชั้นนำจากสหรัฐอเมริกา นอกจากนี้
  บริษัทยังได้รับการรับรองมาตรฐานคุณภาพในสินค้าและบริการ ISO 9001:2000
  และมาตรฐานการปฏิบัติการในการผลิต (Good Manufacturing Practice - GMP)

  ผลกระทบต่อสิ่งแวดล้อม

  บริษัทจัดทำโครงการการใช้พลังงานอย่างประหยัดและเหมาะสม นอกจากนี้
  บริษัทมีการดำเนินการนำวัสดุภัณฑ์ที่ใช้หีบห่อกระป๋องและฝา
  กลับคืนมาจากลูกค้าเพื่อนำกลับมาใช้ใหม่ซึ่งเป็นการประหยัดทรัพยากรธรรมชาติ
  และต้นทุนของบริษัท ที่เรียกว่า Packaging Return
  รวมถึงการเข้าร่วมกับมูลนิธิขาเทียมในการนำเศษอะลูมิเนียมกลับมาใช้ในการผลิตขาเทียมซึ่งเป็นการสนับสนุนให้มีการรักษาสภาพแวดล้อม
  และเป็นวิธีการกำจัดขยะอะลูมิเนียมที่สร้างประโยชน์ให้กับสังคม

3.  บรรจุภัณฑ์พลาสติก

บริษัท เบอร์ลี่ ไดน่าพลาส จำกัด

  (1) ลักษณะผลิตภัณฑ์หรือบริการ

  ดำเนินธุรกิจผลิตและจำหน่ายผลิตบรรจุภัณฑ์พลาสติกในรูปแบบขวด กล่องและฝา พร้อมทั้งพิมพ์
  หรือ ติดสติ๊กเกอร์ หรือ หุ้ม ฉลากพลาสติก โดยแบ่งประเภทได้ดังนี้

1.  กลุ่มเครื่องสำอาง ได้แก่ ขวดแป้งเด็ก ขวดแชมพูสระผม ขวดโลชั่น ขวดน้ำยาระงับกลิ่นกาย

2.  กลุ่มอาหารและนม ได้แก่ ขวดนม กล่องไอศกรีม ขนม มันฝรั่งทอด

3.  กลุ่มน้ำมันหล่อลื่น เช่น ขวดและฝาน้ำมันเครื่อง

  (2) การตลาดและภาวะการแข่งขัน

  ลูกค้ารายใหญ่ ของบริษัท ได้แก่ บริษัท จอห์นสัน แอนด์ จอห์นสัน (ไทย) จำกัด บริษัท
  ยูนิลีเวอร์ ไทย เทรดดิ้ง จำกัด บริษัท ไบเออร์สด๊อรฟ (ประเทศไทย) จำกัด บริษัท ลอรีอัล
  (ประเทศไทย) จำกัด บริษัท ฟรีสแลนด์ ฟู้ดส์ โฟร์โมสต์ (ประเทศไทย) จำกัด (มหาชน) และ
  บริษัท เป๊ปซี่-โคล่า (ไทย)
  เทรดดิ้ง จำกัด

  สภาพการแข่งขันภายในอุตสาหกรรม

  บริษัทเป็นผู้ผลิตสินค้าบรรจุภัณฑ์ที่มีคุณภาพสูงในตลาดสินค้าอุปโภคและบริโภคโดยมีผู้ผลิตสินค้าบรรจุภัณฑ์รายใหญ่ประมาณ
  5 ราย ในอุตสาหกรรมเดียวกัน ทั้งนี้
  ผู้ผลิตรายใหญ่จะมีการขยายการผลิตตามความต้องการของตลาดตลอดเวลา
  ทำให้ผู้ผลิตรายใหม่ยากที่จะเข้ามาแข่งขันในตลาด
  เพราะต้องลงทุนในจำนวนเงินที่สูงมากพอสมควร

  (3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ ชั้น 13 เลขที่ 99 ซอยรูเบีย ถนนสุขุมวิท 42
  แขวงพระโขนง
  เขตคลองเตย จังหวัดกรุงเทพมหานคร 10110 และมีอาคารโรงงาน คลังสินค้า เครื่องจักร
  และอุปกรณ์ต่าง ๆ ตั้งอยู่เลขที่ 166 หมู่ 3 ตำบลนิคมสร้างตนเอง อำเภอเมือง จังหวัดลพบุรี
  15000

  กำลังการผลิตและปริมาณการผลิตผลิตภัณฑ์พลาสติก

  บริษัทเป็นโรงงานที่ทำการผลิต 24 ชั่วโมงต่อวัน แบ่งออกเป็น 3 กะ ๆ ละ 8 ชั่วโมง
  โดยมีรายละเอียดการผลิตในระยะ 3 ปีที่ผ่านมาดังนี้

  ----------------------------------- ----------- ----------- -----------
  กำลังและปริมาณการผลิต                  2552        2551        2550

  กำลังการผลิตเต็มที่ (หน่วย : ตัน)          11,600      10,807      9,090

  ปริมาณการผลิตจริง (หน่วย : ตัน)          9,286       7,704       6,738

  การใช้กำลังการผลิต (ร้อยละ)             80          71.0        63.0

  อัตราเพิ่มของปริมาณการผลิต (ร้อยละ)       20.5        14.34       5.04
  ----------------------------------- ----------- ----------- -----------

  วัตถุดิบที่ใช้ในการผลิต

  วัตถุดิบที่ใช้ในการผลิตส่วนใหญ่เป็นวัตถุดิบในประเทศและบางส่วนจากต่างประเทศ
  โดยวัตถุดิบในประเทศคิดเป็นร้อยละ 99 โดยปริมาณ และร้อยละ 99 โดยมูลค่า
  โดยวัตถุดิบภายในประเทศ ได้แก่
  เม็ดพลาสติก สี หมึกพิมพ์ สติ๊กเกอร์ ฉลากพลาสติก และกล่องกระดาษ
  และวัตถุดิบจากต่างประเทศ ได้แก่ เม็ดพลาสติกเกรดพิเศษ

  อำนาจต่อรองกับผู้จำหน่ายวัตถุดิบ

  ผู้ผลิตวัตถุดิบหลักมีจำนวน 3 - 4 ราย แต่บริษัทมีการสั่งซื้อในปริมาณสูง
  ดังนั้นทำให้มีอำนาจในการต่อรองการซื้อมาก

  การใช้เทคโนโลยีในการผลิต

  บริษัทมีเครื่องเป่าขึ้นรูปพลาสติกและเครื่องฉีดพลาสติกและการพิมพ์แบบยูวีที่รวดเร็ว
  โดยใช้เครื่องจักรจากต่างประเทศ และมีเทคโนโลยีที่ทันสมัยในปัจจุบัน
  ซึ่งสามารถผลิตขวดที่มีผนังบาง น้ำหนักเบา ต้นทุนต่ำ และขวดที่ประกอบด้วยวัสดุหลายชั้น
  ป้องกันการซึมรั่วของอากาศ ทำให้เก็บผลิตภัณฑ์ได้สดใหม่และเป็นระยะเวลานาน

  ผลกระทบต่อสิ่งแวดล้อม

  การผลิตของบริษัทไม่มีผลกระทบต่อสิ่งแวดล้อม
  เนื่องจากพลาสติกเป็นผลิตภัณฑ์ที่สามารถนำมาใช้หมุนเวียนได้ในการผลิตครั้งต่อไป นอกจากนี้
  ในการผลิตไม่มีน้ำหรืออากาศเสียออกจากระบบการผลิต

  1.2 ธุรกิจเครื่องมือและบริการทางวิศวกรรม

ฝ่ายวิศวกรรม บริษัท เบอร์ลี่ ยุคเกอร์ จำกัด (มหาชน)

  (1) ลักษณะผลิตภัณฑ์หรือบริการ

  ตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110 ประกอบธุรกิจด้านการนำเข้าและผู้แทนจำหน่าย
  ออกแบบและติดตั้งผลิตภัณฑ์วิศวกรรม ให้กับลูกค้าภาคอุตสาหกรรมทั้งในประเทศ
  บริษัทข้ามชาติและหน่วยงานของรัฐ
  ตลอดจนให้คำปรึกษาและให้บริการหลังการขายสำหรับผลิตภัณฑ์อุปกรณ์และระบบวิศวกรรมประเภทต่าง
  ๆ แบ่งออกเป็น 4 กลุ่มผลิตภัณฑ์ และ 1 ฝ่ายบริการ ดังนี้

  ระบบขนถ่ายและลำเลียงสินค้า (Material Handling) ออกแบบ ให้คำปรึกษา
  แนะนำการขนถ่ายและลำเลียงวัสดุและสินค้าทั้งแนวนอนและแนวดิ่ง ได้แก่
  ผลิตภัณฑ์รอกไฟฟ้าและเครนไฟฟ้าสำหรับอุตสาหกรรมพร้อมโครงสร้างเหล็กสมบูรณ์แบบ
  ภายใต้ชื่อการค้า Berlicrane และระบบสายพานลำเลียง ลิฟท์ขนส่งสินค้า

  ระบบควบคุมอัตโนมัติ (Automation and Control) จำหน่าย ออกแบบ ติดตั้ง
  ให้คำปรึกษาและให้บริการหลังการขายสำหรับผลิตภัณฑ์และอุปกรณ์ควบคุมเครื่องจักรอัตโนมัติ
  ภายใต้ชื่อการค้า Bermatic นอกจากนี้ยังรวมถึงเครื่องสำรองไฟฟ้า และแบตเตอรี่
  สำหรับสถานีไฟฟ้า โรงงานปิโตรเคมี และระบบสื่อสาร

  อุปกรณ์เครื่องจักรอุตสาหกรรม (Industrial Equipment)
  ออกแบบจัดหาและติดตั้งอุปกรณ์เครื่องชั่งอุตสาหกรรมใช้ในธุรกิจโรงสีข้าว โรงงานปูนซีเมนต์
  และธุรกิจที่มีการชั่งวัตถุดิบและส่วนผสม เช่น เคมีภัณฑ์ สี อาหารสัตว์ เป็นต้น
  และระบบควบคุมน้ำหนักรถบรรทุกของกรมทางหลวง ภายใต้ชื่อการค้า Berlitronic
  รวมถึงเครื่องจักรที่ใช้ในการแปรรูปเหล็ก และสินค้าในกลุ่มชุดส่งกำลัง (Power
  Transmission)

  ระบบและอุปกรณ์จัดเก็บสินค้า (Logistics and Warehouse Equipment)
  จัดจำหน่ายสินค้าและติดตั้งระบบจัดเก็บในคลังสินค้า เช่น อุปกรณ์ปรับระดับ (Dock Leveler)
  ประตูสำหรับใช้ในงานอุตสาหกรรมประเภทต่าง ๆ เช่น Overhead Door, Rapid Door,
  Traffic Door ชั้นวางสินค้าและ Forklift

  ศูนย์บริการหลังการขาย (Service Center)
  ให้บริการลูกค้าในแบบสัญญาการให้บริการแบบมีระยะเวลา (Service contract)
  และการให้บริการทั่วไป (On - call service)
  โดยทีมช่างที่มีประสบการณ์สามารถให้บริการกับสินค้าที่บริษัทเป็นผู้จัดจำหน่าย
  และยังสามารถให้บริการกับสินค้าของคู่แข่งได้อีกด้วย

  (2) การตลาดและภาวะการแข่งขัน

  บริษัทเป็นผู้นำเข้าผลิตภัณฑ์เกี่ยวกับวิศวกรรมจากบริษัทต่างชาติหลายประเทศ
  ซึ่งส่วนใหญ่ได้ประกอบธุรกิจร่วมกันมาเป็นเวลาหลายปี ราคาของสินค้าอิงจากราคาตลาดโลก
  และอัตราแลกเปลี่ยนเงินตราต่างประเทศเป็นส่วนใหญ่
  สินค้าส่วนใหญ่ได้รับการรับรองจากสถาบันต่าง ๆ
  จึงทำให้สินค้าที่บริษัทเป็นผู้จัดจำหน่ายเป็นที่น่าเชื่อถือและนิยมกันอย่างแพร่หลาย

  สภาพการแข่งขันภายในอุตสาหกรรม

  กลุ่มลูกค้าหลักเป็นโรงงานอุตสาหกรรมและส่วนราชการ โอกาสหลักทางธุรกิจมาจากผู้รับเหมา
  ทั้งในประเทศและบริษัทข้ามชาติ ธุรกิจของบริษัทในปีที่ผ่านมายังคงเผชิญกับสภาพเศรษฐกิจที่
  เติบโตช้า และสภาวะการแข่งขันทางราคาอย่างรุนแรง ทั้งจากในประเทศและต่างประเทศ
  รวมทั้งสถานะเครดิตของลูกค้าที่ยังคงเป็นประเด็นหลักที่ต้องดูแลตรวจสอบอย่างใกล้ชิด
  โดยบริษัทมุ่งเน้นที่จะทำธุรกิจอย่างถูกต้องกับบริษัทและผู้รับเหมาที่น่าเชื่อถือ

  (3) การจัดหาผลิตภัณฑ์หรือบริการ

  ผลิตภัณฑ์ที่นำเข้าทั้งหมดเป็นตราสินค้าจากทวีปยุโรป สหรัฐอเมริกา และเอเชีย
  บริษัทได้เน้นการพัฒนาธุรกิจเป็นหลัก โดยสรรหาผลิตภัณฑ์ใหม่ ๆ ออกสู่ตลาด
  สร้างความหลากหลายและเป็นทางเลือกใหม่ให้กับลูกค้า รวมทั้งขยายคุณภาพทางด้านบริการ
  ริเริ่มเทคโนโลยีใหม่ ๆ และพัฒนาระบบมาตรฐานการดำเนินงานตลอดเวลา

  1.3 ธุรกิจผลิตและออกแบบโครงสร้างเหล็ก

  บริษัท ไทย - สแกนดิค สตีล จำกัด

  (1) ลักษณะผลิตภัณฑ์หรือบริการ

  บริษัทประกอบธุรกิจ ออกแบบ ผลิต และชุบสังกะสี
  โครงสร้างเหล็กเพื่อใช้กับเสาสายส่งไฟฟ้าแรงสูง เสาสื่อสารโทรคมนาคม
  และอุตสาหกรรมทั่วไปทั้งในประเทศและต่างประเทศ

  (2) การตลาดและภาวะการแข่งขัน

  ถึงแม้บริษัทยังคงมุ่งขยายตลาดในส่วนการส่งออกไปยังหลากหลายประเทศ โดยเฉพาะไนจีเรีย
  และตลาดในแถบประเทศเพื่อนบ้าน เพื่อให้มีความสมดุลในด้านตลาด
  และสภาวะเศรษฐกิจที่ถดถอย บริษัทมุ่งที่จะทำตลาดในประเทศมากขึ้นเช่นกัน
  ซึ่งทำให้สัดส่วนการขายระหว่างตลาดในประเทศและต่างประเทศในปี 2552 เป็นสัดส่วนร้อยละ
  56 กับ 44

  บริษัทได้ทำการพัฒนาอย่างต่อเนื่องในด้านการออกแบบ เทคโนโลยีและกระบวนการผลิต
  โดยมีการปรับปรุงซอฟแวร์ที่ใช้ในการออกแบบและการให้รายละเอียดเชื่อมต่อกับระบบการผลิตอย่างต่อเนื่อง
  บริษัทได้พัฒนาประสิทธิภาพของระบบควบคุมการผลิตสินค้า
  การวิเคราะห์การบริหารจัดการด้านใช้วัตถุดิบเพื่อลดต้นทุน และวัสดุเหลือใช้ จัดการสินค้าคงคลัง
  และระบบบัญชีให้สามารถเชื่อมโยงข้อมูลระหว่างกัน
  ซึ่งสามารถเพิ่มประสิทธิภาพในการบริหารจัดการข้อมูลให้ดียิ่งขึ้นด้วย

  สภาพการแข่งขันภายในอุตสาหกรรม

  อุตสาหกรรมโครงสร้างเหล็กชุบสังกะสีในประเทศ มีผู้ประกอบการทั้งหมดเป็นจำนวน 5 ราย
  โดยเป็นผู้ประกอบการขนาดใหญ่ 2 ราย และขนาดกลางอีก 3 ราย
  สภาพการแข่งขันในช่วงปีที่ผ่านมายังคงรุนแรง สืบเนื่องจากปริมาณงานในประเทศค่อนข้างมีจำกัด
  อย่างไรก็ตาม
  จากแผนการขยายเครือข่ายสายส่งไฟฟ้าแรงสูงของการไฟฟ้าฝ่ายผลิตแห่งประเทศไทยซึ่งต้องใช้โครงสร้างเหล็กชุบสังกะสี
  กว่า 33,000 ตัน หรือประมาณ 1,350 ล้านบาท ได้เริ่มดำเนินการในปี 2552
  ถึงแม้ว่าจะต้องเผชิญกับภาวะถดถอยของเศรษฐกิจของโลกก็ตาม
  ซึ่งโครงการดังกล่าวบริษัทสามารถชนะการประมูลได้กว่าร้อยละ 60 ของมูลค่าโครงการทั้งหมด
  คิดเป็นมูลค่าประมาณ 959 ล้านบาท โดยทำการส่งมอบให้กับลูกค้าในปี 2552 เป็นมูลค่า 264
  ล้านบาท สำหรับที่เหลืออีก 695 ล้านบาทนั้น จะมีการส่งมอบภายในปี 2553

  (3) การจัดหาผลิตภัณฑ์หรือบริการ

  บริษัทและโรงงานตั้งอยู่เลขที่ 7 ถนนไอ - ห้า นิคมอุตสาหกรรมมาบตาพุด ตำบลมาบตาพุด
  อำเภอเมืองระยอง จังหวัดระยอง 21150 ก่อตั้งเมื่อปี 2534
  โรงงานมีความสามารถในการผลิต 20,000 ตันต่อปี และสามารถชุบสังกะสีได้ 25,000 ตันต่อปี

  กำลังการผลิตและปริมาณการผลิตผลิตภัณฑ์

  บริษัทเป็นโรงงานที่ทำการผลิต 24 ชั่วโมงต่อวัน แบ่งออกเป็น 3 กะ ๆ ละ 8 ชั่วโมง
  โดยมีรายละเอียดการผลิตในระยะ 3 ปีที่ผ่านมาดังนี้

  ----------------------------------- ----------- ----------- -----------
  กำลังและปริมาณการผลิต                  2552        2551        2550

  กำลังการผลิตเต็มที่ (หน่วย : ตัน)          20,000      20,000      20,000

  ปริมาณการผลิตจริง (หน่วย : ตัน)          14,278      9,314       13,532

  การใช้กำลังการผลิต (ร้อยละ)             71.3        46.6        67.7

  อัตราเพิ่มของปริมาณการผลิต (ร้อยละ)       53.0        -31.0       132.0
  ----------------------------------- ----------- ----------- -----------

  วัตถุดิบที่ใช้ในการผลิต

  วัตถุดิบที่ใช้ในการผลิตส่วนใหญ่เป็นวัตถุดิบในประเทศ และบางส่วนจากต่างประเทศ
  โดยวัตถุดิบในประเทศคิดเป็นร้อยละ 99 โดยมูลค่า โดยวัตถุดิบภายในประเทศ ได้แก่ เหล็กฉาก
  เหล็กแผ่น สังกะสี และวัตถุดิบจากต่างประเทศ ได้แก่ สลักแป้นเกลียว

  อำนาจต่อรองกับผู้จำหน่ายวัตถุดิบ

  ผู้ผลิตวัตถุดิบหลักมีจำนวนน้อยราย และค่อนข้างผูกขาด ดังนั้น อำนาจต่อรองในการซื้อจึงมีน้อย
  อย่างไรก็ตาม
  บริษัทพยายามวางแผนการสั่งซื้อล่วงหน้าเพื่อรวบรวมปริมาณให้มากพอเพื่อการบริหารต้นทุนที่ส่งผลกระทบถึงผลกำไรของบริษัท

  การใช้เทคโนโลยีในการผลิต

  บริษัทใช้เทคโนโลยีและกระบวนการผลิตที่ทันสมัย เริ่มตั้งแต่ขั้นตอนการออกแบบ
  การเตรียมการผลิต และการควบคุมติดตามผลการผลิต การบริหารจัดการ
  การใช้วัตถุดิบอย่างมีประสิทธิภาพ
  เครื่องจักรหลักในการผลิตจะถูกควบคุมโดยระบบคอมพิวเตอร์ซึ่งเชื่อมต่อกับฐานข้อมูลการออกแบบหรือที่เรียกกันว่าระบบ
  CAD/CAM นอกจากนี้ บริษัทได้พัฒนาและเพิ่มประสิทธิภาพ
  โดยการติดตั้งซอฟแวร์การออกแบบที่มีความทันสมัยที่สุดในปัจจุบัน
  รวมถึงการใช้หุ่นยนต์ในการเชื่อมชิ้นส่วนสำคัญเพื่อยกระดับคุณภาพ เพิ่มผลผลิต
  และความแข็งแรงปลอดภัย

  บริษัทมีเตาชุบสังกะสีที่เป็นเซรามิคขนาดใหญ่ที่สุดในอาเซียนสำหรับใช้ในกระบวนการชุบสังกะสีโดยวิธีจุ่มร้อน
  นอกจากนี้ บริษัทมีนโยบายที่จะสนับสนุนสินค้าที่ผลิตภายในประเทศ โดยสัดส่วนวัตถุดิบกว่าร้อยละ
  99 ที่ประกอบด้วย เหล็กฉาก เหล็กแผ่น และแร่สังกะสี จะถูกจัดซื้อจากผู้ผลิตภายในประเทศ

  ผลกระทบสิ่งแวดล้อม

  บริษัทยังคงมุ่งเน้นความสำคัญของความรับผิดชอบต่อสังคมและสิ่งแวดล้อมมีมาตรการประเมินอย่างต่อเนื่องของระบบการบริหารจัดการสิ่งแวดล้อม
  ISO 14001:2004 ในส่วนกระบวนการชุบที่เกิดควันขึ้นบ้างในภาวะที่อากาศมีความหนาแน่นสูง
  บริษัทได้ทำการปรับปรุงระบบเพื่อเพิ่มประสิทธิภาพในการกำจัดควันที่เกิดขึ้นให้เหลือน้อยที่สุด
  ซึ่งบริษัทได้มีการว่าจ้างบริษัทที่ได้รับการรับรองมาตรฐานในการตรวจสอบมลพิษ
  ทำการตรวจวัดค่าต่าง ๆ เป็นประจำซึ่งปรากฏว่าค่าต่าง ๆ
  อยู่ต่ำกว่าเกณฑ์มาตรฐานที่ภาครัฐได้กำหนดไว้

2. กลุ่มสินค้าและบริการทางอุปโภคบริโภค

  กลุ่มสินค้าและบริการที่อยู่ในกลุ่มธุรกิจนี้ ได้แก่

  1. ผลิตภัณฑ์กระดาษอนามัย

  2. ผลิตภัณฑ์ขนมขบเคี้ยว

  3. ผลิตภัณฑ์อุปโภคบริโภค

  4. บริการด้านการตลาดและจัดจำหน่ายสินค้า

  5. บริการด้านการจัดเก็บและจัดส่งสินค้า (โลจิสติกส์)

  2.1 ผลิตภัณฑ์กระดาษอนามัย

  บริษัท เบอร์ลี่ ยุคเกอร์ เซลล็อกซ์ จำกัด

  (1) ลักษณะผลิตภัณฑ์หรือบริการ

  บริษัทดำเนินการผลิตสินค้ากระดาษอนามัย ได้แก่ กระดาษชำระ กระดาษเช็ดหน้า
  กระดาษอเนกประสงค์ กระดาษเช็ดมือและเช็ดปาก สำหรับใช้ในครัวเรือน ตลอดจนสถานที่ต่าง
  ๆ เช่น โรงพยาบาล โรงงาน สถานที่ทำงาน สถานศึกษา โรงแรมสถานที่พัก เป็นต้น
  ภายใต้เครื่องหมายการค้า เซลล็อกซ์ ซิลค์ เบลล์
  ดิออน เมโลน่า แม๊กซ์โม และโยริ
  โดยจัดจำหน่ายทั้งในประเทศและส่งออกไปยังประเทศในแถบเอเชียอาคเนย์ เช่น ประเทศลาว
  ประเทศเวียดนาม ประเทศกัมพูชา ประเทศสิงคโปร์ เป็นต้น ทั้งนี้
  สามารถจำแนกสัดส่วนยอดขายแต่ละตราสินค้าในปีที่ผ่านมาได้ ดังนี้

  -----------------------------------------------------------------------
  เครื่องหมายการค้า                            ร้อยละของยอดขาย
  ----------------------------------------- -----------------------------
  เซลล็อกซ์                                   15.81

  ซิลค์                                       22.33

  เบลล์                                      9.33

  ตราของกลุ่มร้านค้าปลีกขนาดใหญ่                  14.19

  ธุรกิจเพื่อผู้ใช้สถาบัน                           21.03

  อื่น ๆ                                      17.31
  -----------------------------------------------------------------------

  บริษัทมุ่งเป็นผู้นำในการผลิตสินค้าที่มีคุณภาพดีในราคาที่คุ้มค่าเหมาะสม
  ตอบสนองต่อความต้องการของผู้บริโภคในตลาด โดยมีการพัฒนาสินค้าใหม่อย่างต่อเนื่อง
  เน้นกิจกรรมส่งเสริมการขาย ดำเนินการจัดจำหน่ายสินค้าแก่ผู้บริโภคภายในประเทศ
  โดยผ่านช่องทางค้าปลีก เช่น ไฮเปอร์มาร์เก็ต ซุปเปอร์มาร์เก็ต มินิมาร์ท ร้านขายของชำ
  หรือผ่านผู้ค้าส่ง และสถาบันต่าง ๆ เช่น โรงแรม ร้านอาหาร
  โดยผ่านตัวแทนจำหน่ายทั่วประเทศ
  ตลอดจนส่งออกสินค้าจำหน่ายยังประเทศในแถบเอเชียอาคเนย์

  (2) การตลาดและภาวะการแข่งขัน

  ในรอบปี 2552
  บริษัทยังคงรักษาความเป็นผู้นำตลาดทั้งเชิงปริมาณและมูลค่าในกลุ่มกระดาษชำระในประเทศ
  ด้วยส่วนแบ่งตลาดร้อยละ 40.2 และ 38.2 ตามลำดับ โดยซิลค์ และเบลล์
  ยังคงเป็นผู้นำในกลุ่มสินค้าระดับกลางและประหยัด สำหรับกระดาษเช็ดหน้านั้น
  บริษัทมีส่วนแบ่งตลาดร้อยละ 21.2
  เนื่องจากยอดขายที่เพิ่มขึ้นของเมโลน่าและกระดาษทิชชูเซลล็อกซ์เพียวริฟาย นอกจากนี้
  ยังประสบความสำเร็จในยอดขายของกลุ่มกระดาษอเนกประสงค์ของตราสินค้าเซลล็อกซ์
  และแม๊กซ์โม่นอกเหนือไปจากการจัดกิจกรรม ณ จุดขายอย่างต่อเนื่องแล้ว
  บริษัทได้มุ่งเน้นในการสร้างการรับรู้ในตราสินค้าผ่านทางโฆษณาอย่างต่อเนื่องสำหรับเครื่องหมายการค้าหลัก
  คือ เซลล็อกซ์ ซิลค์ และแม็กซ์โม่

  สำหรับกลุ่มลูกค้าสถาบัน บริษัทยังประสบความสำเร็จในการขยายตลาดในต่างจังหวัด
  นอกเหนือจากกรุงเทพมหานคร
  สำหรับในต่างประเทศบริษัทยังคงทำตลาดในหลายประเทศในรูปแบบของสินค้าสำเร็จรูปเป็นหลัก
  และลดสัดส่วนการขายลูกกระดาษเพื่อนำไปแปรรูปต่อ

  สภาพการแข่งขันภายในอุตสาหกรรม

  ผู้ผลิตและผู้จำหน่ายที่อยู่ในระดับเดียวกันกับบริษัท และสภาพการแข่งขัน

+-------------+---------------------------+--------+--------+---------+
| กลุ่มคุณภาพ    | บริษัทคู่แข่งขัน                | ภาวะกา |        |         |
|             |                           | รแข่งขัน |        |         |
+=============+===========================+========+========+=========+
|             |                           | เบาบาง | ป      | รุนแรง   |
|             |                           |        | านกลาง |         |
+-------------+---------------------------+--------+--------+---------+
| พรีเมี่ยม      | บริษัท คิมเบอร์ลี่ - คล้าก       |        |        | /       |
+-------------+---------------------------+--------+--------+---------+
| ดี           | บริษัท คิมเบอร์ลี่ - คล้าก,      |        |        | /       |
|             |                           |        |        |         |
|             | บริษัท ธนธาร                |        |        |         |
+-------------+---------------------------+--------+--------+---------+
| ประหยัด      | บริษัท คิมเบอร์ลี่ - คล้าก,      |        |        | /       |
|             |                           |        |        |         |
|             | บริษัท ธนธาร, บริษัท วังขนาย   |        |        |         |
+-------------+---------------------------+--------+--------+---------+
| สุดประหยัด    | บริษัท คิมเบอร์ลี่ - คล้าก,      | /      |        |         |
|             |                           |        |        |         |
|             | บริษัท ธนธาร, บริษัท วังขนาย   |        |        |         |
+-------------+---------------------------+--------+--------+---------+

  (3) การจัดหาผลิตภัณฑ์หรือบริการ

  บริษัทตั้งอยู่ที่อาคารเบอร์ลี่ ยุคเกอร์ ชั้น 11 เลขที่ 99 ซอยรูเบีย ถนนสุขุมวิท 42
  แขวงพระโขนง เขตคลองเตย จังหวัดกรุงเทพมหานคร 10110
  โดยมีโรงงานผลิตและจัดเก็บสินค้า 2 แห่ง โดยโรงงานแรก ตั้งอยู่เลขที่ 330 หมู่ 9
  ซอยร่วมใจ ถนนบางนา - ตราด กม.19 ตำบลบางโฉลง อำเภอบางพลี จังหวัดสมุทรปราการ
  10540 และโรงงานแห่งที่สอง ตั้งอยู่เลขที่ 598 หมู่ 10 ตำบลท่าตูม อำเภอศรีมหาโพธิ
  จังหวัดปราจีนบุรี 25140

  กำลังการผลิตและปริมาณการผลิต

  บริษัทมีเครื่องจักรผลิตกระดาษ 4 เครื่อง เครื่องจักรแปรรูปกระดาษ 22 เครื่อง
  โดยกำลังการผลิตและอัตราการใช้กำลังการผลิตในช่วง 3 ปีที่ผ่านมา เป็นดังนี้

  ----------------------------------- ----------- ----------- -----------
  กำลังและปริมาณการผลิต                  2552        2551        2550

  กำลังการผลิตเต็มที่ (หน่วย : ตัน)          45,000      45,000      45,000

  ปริมาณการผลิตจริง (หน่วย : ตัน)          41,301      41,808      45,000

  การใช้กำลังการผลิต (ร้อยละ)             91.78       92.91       100.0

  อัตราเพิ่มของปริมาณการผลิต (ร้อยละ)       -8.22       -7.09       0.0
  ----------------------------------- ----------- ----------- -----------

  วัตถุดิบที่ใช้ในการผลิต

  วัตถุดิบที่สำคัญ คือ เยื่อรีไซเคิลที่ผลิตขึ้นเองที่โรงงานปราจีนบุรี
  และเยื่อใยสั้นยูคาลิปตัส/เยื่อใยยาวจากต่างประเทศและภายในประเทศ
  โดยใช้เยื่อรีไซเคิลประมาณร้อยละ 50 โดยใช้เยื่อใยสั้นประมาณ
  ร้อยละ 30 ในขณะที่วัตถุดิบต่างประเทศใช้เยื่อใยยาวร้อยละ 20

  ผู้จำหน่ายเยื่อใยสั้นในประเทศ ได้แก่ Advance Agro Co., Ltd. และ Phoenix Pulp &
  Paper Co., Ltd. และ Siam Pulp & Paper Public Co., Ltd. สำหรับเยื่อใยยาว
  บริษัทนำเข้าจากแคนาดา และนิวซีแลนด์เป็นส่วนใหญ่
  โดยมีสัดส่วนการซื้อวัตถุดิบในประเทศต่อวัตถุดิบต่างประเทศเป็น 80 ต่อ 20 โดยปริมาณ
  (78:22 โดยมูลค่า)

  2.2 ผลิตภัณฑ์ขนมขบเคี้ยว

บริษัท เบอร์ลี่ ยุคเกอร์ ฟู้ดส์ จำกัด

  (1) ลักษณะผลิตภัณฑ์หรือบริการ

  ดำเนินการผลิต และจัดจำหน่ายสินค้าประเภทขนมขบเคี้ยว ภายใต้ตราสินค้า

  “ปาร์ตี้” - มันผสมทอดกรอบเคลือบเนยคาราเมล และข้าวโพดเคลือบเนยคาราเมล

  “เทสโต” - มันฝรั่งทอดกรอบ

  “แคมปัส” - ขนมอบกรอบ เคลือบรสช็อคโกแลต

  “โดโซะ” - ข้าวอบกรอบปรุงรส และ

  “ไบตี้” - ขนมมันฝรั่งทอดกรอบ

  โดยสามารถจำแนกสัดส่วนยอดขายตามประเภทขนมได้ ดังนี้

  ----------------------------------------------- -----------------------
  ประเภท                                          ร้อยละของยอดขาย

  มันฝรั่งทอดกรอบเทสโต                               60.0

  ข้าวอบกรอบโดโซะ                                  15.5

  ขนมขึ้นรูป ปาร์ตี้ แคมปัส ไบตี้                          24.5
  ----------------------------------------------- -----------------------

  (2) การตลาดและภาวะการแข่งขัน

  บริษัทดำเนินกิจกรรมด้านการผลิตและมีฝ่ายขายและฝ่ายการตลาด บริษัท เบอร์ลี่ ยุคเกอร์ จำกัด
  (มหาชน) เป็นผู้จัดจำหน่ายในทุกช่องทางจัดจำหน่าย
  โดยมีหน่วยขายบริหารจัดการแยกออกเป็นช่องทาง ร้านค้าปลีกสมัยใหม่ (Modern Trade)
  และช่องทางร้านค้าปลีกแบบดั้งเดิม (Traditional Trade)
  รวมถึงการจัดจำหน่ายไปยังร้านค้าย่อยต่าง ๆ

  ในด้านการแข่งขัน บริษัทได้กำหนดกลยุทธ์หลักเพื่อส่งเสริมขีดความสามารถของธุรกิจ ดังนี้

1.  มุ่งเน้นการสร้างความแตกต่างของตราสินค้ามันฝรั่ง “เทสโต”
    ให้ตำแหน่งของผลิตภัณฑ์เป็นที่ชื่นชอบของกลุ่มเป้าหมาย (วัยรุ่น 15 - 19 ปี ชาย/หญิง)
    รวมทั้งมีการออกรูปแบบและรสชาติใหม่เพื่อสร้างความตื่นเต้น และกระตุ้นการบริโภค

2.  การสร้างตลาดข้าวอบกรอบ ในปัจจุบัน “โดโซะ” มีอัตราส่วนแบ่งตลาดประมาณร้อยละ 80
    ทั้งนี้ เพื่อรักษาความเป็นผู้นำ บริษัทจะมุ่งการสร้างความถี่ของการบริโภค
    และการตอกย้ำเรื่องตราสินค้าผ่านการทำการส่งเสริมการตลาด ทั้งที่เน้นแบบทั่วประเทศ
    และเฉพาะช่องทางการขายหลัก เช่น เซเว่น อีเลฟเว่น รวมถึงการออกสินค้ารูปแบบใหม่
    ได้แก่ “โดโซะ ป๊อปไรซ์” “โดโซะ ซอสเซจิ”
    เพื่อขยายฐานของผู้บริโภคข้าวอบกรอบไปสู่วัยรุ่น
    และขยายลักษณะการบริโภคไปสู่การบริโภคแบบแบ่งปันอย่างสนุกสนาน

3.  ยังคงเน้นการสร้างและขยายตลาดขนมขึ้นรูป (Extruded) โดยมีผลิตภัณฑ์ปาร์ตี้ และแคมปัส
    เป็นหลัก ในปี 2552 บริษัทได้ขยายการขายขนมขึ้นรูปมากกว่าร้อยละ 18
    ภายใต้กลยุทธ์หลักของบริษัท คือ การสร้างขนมขึ้นรูปรสชาติเค็ม
    ซึ่งถือเป็นส่วนแบ่งทางการตลาดขนาดใหญ่
    ที่บริษัทมุ่งเน้นที่จะสร้างฐานตลาดให้ใหญ่ขึ้นในอนาคต โดยเฉพาะในผลิตภัณฑ์ใหม่ที่มีรสชาติเค็ม
    เช่น “ไบตี้”

    บริษัทมีการแบ่งลักษณะของลูกค้าออกเป็น 4 ประเภทใหญ่ ตามลักษณะการดำเนินธุรกิจ ดังนี้

1.  ร้านค้าประเภทไฮเปอร์มาร์เก็ต (Hypermarket) และซุปเปอร์มาร์เก็ต (Supermarket)

2.  ร้านค้าประเภทร้านสะดวกซื้อและร้านค้าในสถานีบริการน้ำมัน (Convenience store /
    Gas Station)

3.  ร้านค้าประเภทค้าส่ง (Wholesaler)

4.  ร้านค้าประเภทศูนย์กระจายสินค้า (Stockist)

  สภาพการแข่งขันภายในอุตสาหกรรม

  การแข่งขันในตลาดขนมขบเคี้ยวในปัจจุบันมีผู้ประกอบการจำนวนมาก ทำให้เกิดการแข่งขันสูง
  ตลาดเปราะบาง
  อ่อนไหวง่ายจากการเปลี่ยนและทดลองใช้ของผู้บริโภคจากผลิตภัณฑ์หนึ่งสู่อีกผลิตภัณฑ์หนึ่ง
  ทั้งในตลาดขนมขบเคี้ยวเอง และตลาดสินค้าทดแทนอื่น ๆ เป็นเหตุให้ผู้ผลิต
  ส่วนใหญ่ต้องใช้วิธีการโฆษณาและส่งเสริมการขาย
  เพื่อสร้างความรับรู้ในตราสินค้าของตนเองในกลุ่มผู้บริโภค ทั้งนี้
  จากข้อมูลการสำรวจส่วนแบ่งตลาด ปี 2552 ซึ่งจัดทำโดย Nielsen
  พบว่ามีผู้ประกอบการรายใหญ่สามรายแรกสามารถครองส่วนแบ่งร้อยละ 50 ของมูลค่าตลาดรวม
  บริษัทมีอัตราส่วนแบ่งการตลาดสูงเป็นอันดับ 2 ของตลาดขนมขบเคี้ยวรวม รองจากบริษัท
  ฟริโตเลย์ (ประเทศไทย) จำกัด

  (3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ ชั้น 2 เลขที่ 99 ซอยรูเบีย ถนนสุขุมวิท 42
  แขวงพระโขนง เขตคลองเตย จังหวัดกรุงเทพมหานคร 10110 มีโรงงานผลิต ตั้งอยู่ที่ 225/10
  หมู่ 1 นิคมอุตสาหกรรมเทพารักษ์
  ตำบลบางเสาธง อำเภอบางเสาธง จังหวัดสมุทรปราการ 10540 ประกอบด้วยที่ดินประมาณ
  15.2 ไร่ และอาคารสำนักงาน โรงงานและคลังสินค้าประมาณ 23,513 ตารางเมตร

กำลังการผลิตและปริมาณการผลิต

กำลังการผลิตและการอัตราการใช้กำลังการผลิต ของผลิตภัณฑ์ขนมขบเคี้ยว ในช่วง 3
ปีที่ผ่านมาเป็นดังนี้

  ----------------------------------- ----------- ----------- -----------
  กำลังและปริมาณการผลิต                  2552        2551        2550

  กำลังการผลิตเต็มที่ (หน่วย : ตัน)          18,254      18,254      18,254

  ปริมาณการผลิตจริง (หน่วย : ตัน)          9,156       9,585       9,163

  การใช้กำลังการผลิต (ร้อยละ)             50.2        52.5        50.2

  อัตราเพิ่มของปริมาณการผลิต (ร้อยละ)       -4.5        4.6         3.1
  ----------------------------------- ----------- ----------- -----------

  ทั้งนี้ เพื่อเป็นการขยายกลุ่มลูกค้าและฐานธุรกิจของบริษัท นอกจากสินค้าที่ผลิตเองแล้ว
  บริษัทได้ว่าจ้างบริษัท Want Want ซึ่งตั้งอยู่ที่ 3 Xin Yuan Road, Yonghe Economic
  Zone of GETDD (Guangzhou Economic and Technology Development District)
  Guangdong Province, China ในฐานะหุ้นส่วนทางธุรกิจระยะยาวให้ผลิตข้าวอบกรอบ
  “โดโซะ” และ “แคมปัส บิสกิต” เพื่อจำหน่ายในประเทศอีกด้วย

  วัตถุดิบที่ใช้ในการผลิต

  วัตถุดิบที่ใช้ในการผลิตส่วนใหญ่เป็นผลผลิตทางการเกษตรซึ่งเป็นการนำผลผลิตทางการเกษตรมาแปรรูปเพื่อเพิ่มมูลค่าและเป็นการส่งเสริมอาชีพให้เกษตรกรโดยบริษัทมีการส่งเสริมการปลูกมันฝรั่งแบบครบวงจร
  โดยจัดหาหัวพันธุ์ ปุ๋ย และเคมีให้เกษตรกรยืม และประกันราคารับซื้อคืน

  วัตถุดิบภายในประเทศ ได้แก่ มันเทศ มันฝรั่ง แป้งมันสำปะหลัง น้ำมันปาล์ม น้ำตาลทราย
  บรรจุภัณฑ์ต่าง ๆ ภายในประเทศ ได้แก่ ฟิล์ม ซีพีพี โอพีพี ถุงพลาสติก และกล่องกระดาษลูกฟูก
  วัตถุดิบจากต่างประเทศ ได้แก่ แป้งสาลี เนย เครื่องปรุงรส

การใช้เทคโนโลยีในการผลิต

บริษัท ได้มีการลงทุนและพัฒนาเครื่องจักรและเทคโนโลยีในการผลิตอย่างต่อเนื่อง
ทั้งจากสหรัฐอเมริกา ยุโรป ออสเตรเลีย และญี่ปุ่น เพื่อให้มีขบวนการผลิตสินค้าที่มีประสิทธิภาพ
ผลิตสินค้าได้มีคุณภาพระดับสากล

  บริษัทได้รับใบรับรองการวิเคราะห์อันตรายและจุดวิกฤติ ที่ต้องควบคุมในการผลิตอาหาร
  (HACCP) และใบรับรองระบบคุณภาพมาตรฐาน ISO 9001:2008
  และใบรับรองระบบมาตรฐานด้านความปลอดภัยของผลิตภัณท์อาหาร ISO 22000 จาก BVQI
  (Bureau Veritas Quality International)
  ในการผลิตอาหารตามมาตรฐานอย่างครบถ้วน นอกจากนี้ บริษัทยังได้นำระบบพัฒนาคุณภาพ TQM
  และระบบการพัฒนาประสิทธิภาพการผลิต TPM มาประยุกต์ใช้
  เพื่อให้บริษัทมีระบบคุณภาพและการจัดการด้านการผลิตที่มีประสิทธิภาพ
  และมีการพัฒนาอย่างต่อเนื่อง ทั้งนี้ ผลิตภัณท์ที่บริษัทผลิตยังได้รับการรับรองฮาลาล
  โดยผ่านการตรวจสอบและรับรอง จากคณะกรรมการกลางอิสลามแห่งประเทศไทย

ผลกระทบต่อสิ่งแวดล้อม

  น้ำเสียจากกระบวนการผลิตของบริษัท
  จะผ่านระบบบำบัดน้ำเสียเพื่อให้ได้มาตรฐานก่อนปล่อยไปสู่ระบบบำบัดน้ำเสียส่วนกลางของนิคมอุตสาหกรรมเทพารักษ์
  และบริษัทได้ปรับเปลี่ยนการใช้เชื้อเพลิงจาก ก๊าซปิโตเลียมเหลว (Liquefied Petroleum
  Gas – LPG) มาเป็น ก๊าซธรรมชาติ (Natural Gas Vehicle - NGV) ทั้งหมด
  ซึ่งเป็นการใช้พลังงานที่สะอาดขึ้น

  2.3 ผลิตภัณฑ์อุปโภคบริโภค

บริษัท รูเบียอุตสาหกรรม จำกัด

(1) ลักษณะผลิตภัณฑ์หรือบริการ

  ดำเนินการผลิตเพื่อจำหน่ายและรับจ้างผลิตสินค้าจำพวก สบู่ แชมพู เครื่องสำอาง ลูกอม
  และช็อคโกแลต เพื่อการจำหน่ายทั้งในประเทศและต่างประเทศ
  สัดส่วนการจำหน่ายในประเทศและต่างประเทศคิดเป็นร้อยละ 86.4 และร้อยละ 13.6
  ของรายได้รวมตามลำดับ ซึ่งจำหน่ายไปยังกลุ่มประเทศอาเซียน และไต้หวัน

  โดยสามารถจำแนกยอดขายตามประเภทของผลิตภัณฑ์ ในปีที่ผ่านมา ได้ดังนี้

  ----------------------------------------------- -----------------------
  ประเภทของผลิตภัณฑ์                                 ร้อยละของยอดขาย

  สบู่                                              53.0

  ลูกอมและช็อกโกแลต                                 27.0

  เครื่องสำอาง                                      20.0
  ----------------------------------------------- -----------------------

โดยมีรายละเอียดของผลิตภัณฑ์ดังต่อไปนี้

+--------------+------------------+--------------------+--------------+
| รายละเ       | สบู่               | เครื่องสำอาง         | ขนม          |
| อียดของผลิตภัณฑ์ |                  |                    |              |
+==============+==================+====================+==============+
| ภายใต        | สบู่อาบน้ำแพรอท     | ครีมอาบน้ำแพรอท โกลด์ | ช็อคโกแลต     |
| ้ตราสินค้าของกล | โกลด์             |                    | Thailand     |
| ุ่มเบอร์ลี่ยุคเกอร์ |                  | ครีมอาบน้ำนกแก้วพฤกษา | Deluxe       |
|              | ส                |                    |              |
|              | บู่อาบน้ำนกแก้วพฤกษา | เจลล้างมือ           | ลูกอมรูบีโก     |
|              |                  |                    |              |
|              | สบู่อาบน้ำกาล่า      |                    |              |
+--------------+------------------+--------------------+--------------+
| รับจ้างผลิต     | เดทตอล           | เอว่อน              | ลูกอมซูกัส      |
|              |                  |                    |              |
|              | เบบี้มายด์          | นีเวีย               | ลูกอมคลอริฟินซี  |
|              |                  |                    |              |
|              | เอว่อน            | นาทริฟ              | ลูกอมสวีท      |
|              |                  |                    | เพอร์เฟค      |
|              |                  | เดกาเซ่             |              |
+--------------+------------------+--------------------+--------------+

  (2) การตลาดและภาวะการแข่งขัน

  บริษัททำการผลิตโดยยึดหลักคุณภาพ และการบริการจะต้องตรงตามที่ตกลงไว้กับลูกค้า
  และให้ความสำคัญในด้านความสะอาด สุขอนามัย ตลอดจนเคร่งครัดตามกฎ GMP, HACCP และ
  ISO 9001 สำหรับตลาดของสินค้าสบู่นกแก้วจะให้ความสำคัญในเรื่องคุณภาพดี ภาพลักษณ์ดี
  ราคาแข่งขันได้ ทั้งนี้ ลูกค้ากลุ่มเป้าหมายจะอยู่ระดับรายได้ค่อนข้างดี ปานกลาง และทั่วไป ทั้งนี้
  ขึ้นอยู่กับชนิดของสินค้า
  บริษัทใช้ช่องทางการจำหน่ายสินค้าภายใต้ตราสินค้าของบริษัทผ่านฝ่ายขายและฝ่ายการตลาดของบริษัท
  เบอร์ลี่ ยุคเกอร์ จำกัด (มหาชน) สำหรับสินค้าที่บริษัทรับจ้างผลิตนั้น
  ลูกค้าที่เป็นผู้ว่าจ้างผลิตจะเป็นผู้ทำการตลาด และจัดจำหน่ายสินค้านั้น ๆ

  สภาพการแข่งขันภายในอุตสาหกรรม

  การแข่งขันในตลาดสินค้าสบู่ปัจจุบันมีอัตราการขยายตัวของความต้องการต่ำ
  แต่การแข่งขันทางการตลาดมีค่อนข้างสูง
  ซึ่งขณะนี้บริษัทได้ขยายตลาดจากในประเทศออกสู่ตลาดต่างประเทศมากขึ้น
  โดยเฉพาะกับประเทศเพื่อนบ้าน เช่น ประเทศพม่า ประเทศมาเลเซีย และประเทศสิงคโปร์
  ทั้งนี้ ในส่วนของการผลิต บริษัทยังคงเป็นผู้รับจ้างผลิตสบู่ก้อนรายใหญ่ที่สุดรายหนึ่งในประเทศ
  อย่างไรก็ตามจากผลการวิจัยส่วนแบ่งการตลาดของบริษัทในปี 2552
  สบู่ตรานกแก้วสามารถครองส่วนแบ่งตลาดสูงเป็นอันดับสองรองจากสบู่ตราลักส์ของยูนิลีเวอร์

(3) การจัดหาผลิตภัณฑ์หรือบริการ

  บริษัทมีโรงงานผลิต 3 โรงงาน คือ โรงงานผลิตสบู่ โรงงานผลิตเครื่องสำอาง
  และโรงงานผลิต
  ลูกอม และช็อคโกแลต ตั้งอยู่เลขที่ 70 หมู่ 13 ถนนปู่เจ้าสมิงพราย ตำบลหญ้าแพรก
  อำเภอพระประแดง จังหวัดสมุทรปราการ 10130 กำลังการผลิตในระยะ 3 ปีที่ผ่านมา ดังนี้

  -------------------------------------------------------------------------
  กำลังและปริมาณการผลิต                    2552        2551        2550
  ------------------------------------- ----------- ----------- -----------
  ผลิตภัณฑ์สบู่ :                                                    

  กำลังการผลิตเต็มที่ (หน่วย : ตัน)            17,000      15,000      15,000

  ปริมาณผลิตจริง (หน่วย : ตัน)               13,678      12,607      11,797

  การใช้กำลังการผลิต (ร้อยละ)               81.0        84.0        79.0

  อัตราเพิ่มของปริมาณการผลิต (ร้อยละ)         8.5         6.9         -0.3

  ผลิตภัณฑ์เครื่องสำอาง :                                            

  กำลังการผลิตเต็มที่ (หน่วย : ตัน)            7,300       5,000       5,000

  ปริมาณผลิตจริง (หน่วย : ตัน)               3,109       2,268       1,892

  การใช้กำลังการผลิต (ร้อยละ)               43.0        45.0        39.0

  อัตราเพิ่มของปริมาณการผลิต (ร้อยละ)         37.1        19.9        -6.4

  ผลิตภัณฑ์กลีเซอรีน (ผลิตภัณฑ์พลอยได้) :                                

  กำลังการผลิตเต็มที่ (หน่วย : ตัน)            850         850         850

  ปริมาณผลิตจริง (หน่วย : ตัน)               592         564         625

  การใช้กำลังการผลิต (ร้อยละ)               70.0        66.0        74.0

  อัตราเพิ่มของปริมาณการผลิต (ร้อยละ)         4.9         -9.8        2.3

  กำลังและปริมาณการผลิต                    2552        2551        2550

  ผลิตภัณฑ์ลูกอม :                                                  

  กำลังการผลิตเต็มที่ (หน่วย : ตัน)            7,000       6,500       5,000

  ปริมาณการผลิตจริง (หน่วย : ตัน)            4,989       4,824       4,132

  การใช้กำลังการผลิต (ร้อยละ)               71.0        74.0        63.0

  อัตราเพิ่มของปริมาณการผลิต (ร้อยละ)         3.4         16.8        10.5
  -------------------------------------------------------------------------

  วัตถุดิบที่ใช้ในการผลิต

  เน้นนโยบายจัดหาวัตถุดิบจากภายในประเทศเป็นหลัก โดยปี 2552
  มีสัดส่วนการจัดซื้อในประเทศประมาณร้อยละ 85 และต่างประเทศร้อยละ 15

  วัตถุดิบที่จัดซื้อจากต่างประเทศ

  ได้แก่ วัตถุดิบบางชนิดที่ไม่สามารถจัดหาได้ภายในประเทศ
  หรือที่มีอยู่ภายในประเทศมีคุณภาพไม่ได้มาตรฐาน เช่น หัวน้ำมันหอม หัวเชื้อ และเคมีภัณฑ์
  เป็นต้น ทั้งนี้ วัตถุดิบข้างต้น บริษัทจัดซื้อจากฟิลิปปินส์ สิงคโปร์ อังกฤษ สหรัฐอเมริกา

  วัตถุดิบที่จัดซื้อได้ในประเทศ

  ได้แก่ น้ำมันปาล์ม น้ำมันมะพร้าว น้ำตาลทราย และกลูโคส เป็นต้น
  เนื่องจากบริษัทมีประสบการณ์การผลิตที่ยาวนาน
  รวมเข้ากับการถ่ายทอดองค์ความรู้จากผู้ชำนาญการผลิต
  และจากการใช้เทคโนโลยีชั้นสูงจากต่างประเทศ ความพอเพียงของเครื่องจักรและบุคลากร
  รวมถึงความช่วยเหลือด้านเทคนิคจากผู้เชี่ยวชาญในการให้คำปรึกษาแนะนำสูตรและกรรมวิธีการผลิตที่แนะนำฝึกสอน
  ช่วยแก้ปัญหาเมื่อต้องการ ทำให้บริษัทสามารถบริหารงานได้อย่างมีประสิทธิภาพ
  นอกจากนี้บริษัทยังได้ดำเนินการในด้านต่าง ๆ ดังต่อไปนี้

-   ปรับปรุงงานด้านระบบคุณภาพอย่างต่อเนื่อง และได้รับการต่ออายุใบรับรองมาตรฐานการผลิต
    ที่ดี GMP สำหรับการผลิตอาหารและเครื่องสำอาง
    โดยในส่วนโรงงานผลิตอาหารได้รับมาตรฐานระบบคุณภาพ ISO 9001:2000 และ HACCP

-   ตั้งหน่วยงานเพื่อรับผิดชอบโครงการพัฒนาและปรับปรุงเพื่อยกระดับคุณภาพของกลุ่มผู้ผลิตบรรจุภัณฑ์ให้แก่บริษัทโดยมีผู้ผลิตที่ได้รับการรับรอง
    (Certified Vendor) ของบริษัทจำนวน 12 ราย ด้านการยกระดับและปรับปรุงโรงงาน
    กระบวนการผลิตและความสามารถการผลิต

-   มีระบบการจัดการคุณภาพทั่วทั้งองค์กร (TQM)

-   บริษัทได้ปรับปรุงระบบคุณภาพน้ำกลั่น เพื่อรองรับตามมาตรฐานของลูกค้า

-   มีระบบการบำบัดน้ำเสีย
    โดยน้ำเสียที่ผ่านการบำบัดมีคุณภาพดีกว่าระดับมาตรฐานที่หน่วยงานราชการกำหนด

  ผลกระทบต่อสิ่งแวดล้อม

  ในขั้นตอนการผลิตจะมีน้ำเสียเกิดขึ้น อย่างไรก็ตาม บริษัทได้มีการติดตั้งหน่วยบำบัดน้ำเสีย
  โดยใช้เชื้อแบคทีเรีย เป็นตัวเร่งการย่อยสลาย
  และนำไปบำบัดจนได้ค่ามาตรฐานตามที่ทางการกำหนดแล้วจึงจะปล่อยสู่ท่อน้ำทิ้งต่อไป

  2.4 บริการด้านการตลาดและจัดจำหน่ายสินค้า

ฝ่ายการตลาด และฝ่ายขาย บริษัท เบอร์ลี่ ยุคเกอร์ จำกัด (มหาชน)

  (1) ลักษณะผลิตภัณฑ์หรือบริการ

  ดำเนินธุรกิจการตลาด
  และเป็นตัวแทนจัดจำหน่ายสินค้าอุปโภคบริโภคที่ผลิตจากบริษัทในกลุ่มและจัดจำหน่ายสินค้าจากผู้ผลิตภายนอก
  โดยร้อยละ 95 ของยอดขายเป็นการทำตลาดและจัดจำหน่ายสินค้าที่ผลิตภายในกลุ่มบริษัท
  และยอดขายร้อยละ 5 เป็นการจัดจำหน่ายให้กับผู้ผลิตรายอื่น ๆ

  ผลิตภัณฑ์ของภายในกลุ่มสามารถแบ่งเป็น 4 กลุ่ม ได้แก่

  1. กลุ่มผลิตภัณฑ์กระดาษอนามัย ได้แก่

-   กระดาษชำระ ภายใต้เครื่องหมายการค้า เซลล็อคซ์ ดิออน ซิลค์

-   กระดาษเช็ดหน้า ภายใต้เครื่องหมายการค้า เซลล็อคซ์ เมโลนา โยริ

-   กระดาษอเนกประสงค์ ภายใต้เครื่องหมายการค้าแม็กซ์โม่

  - กระดาษเช็ดปาก ภายใต้เครื่องหมายการค้า เซลล็อคซ์ เบลล์

  2. กลุ่มผลิตภัณฑ์อาหาร ขนมขบเคี้ยว ได้แก่ มันฝรั่งแผ่นทอดกรอบเทสโต ขนมขบเคี้ยวขึ้นรูป
  โดโซะ ปาร์ตี้ แคมปัส ไบตี้

  3. กลุ่มผลิตภัณฑ์เครื่องใช้ส่วนตัว ได้แก่ สบู่นกแก้ว แพรอทโกลด์ เดอร์มาพอน

  4. กลุ่มเครื่องดื่ม ได้แก่ นมจิตรลดา ดรอสเต้ น้ำผลไม้ผสมวุ้นมะพร้าว ภายใต้ตราสินค้า
  กาโตะ น้ำผลไม้ผสมวุ้นมะพร้าวภายใต้ตราสินค้า คูลโคโค่

  (2) การตลาดและภาวะการแข่งขัน

  ลักษณะตลาดแบ่งได้เป็น 2 ลักษณะใหญ่ ๆ ดังนี้

  1. สำหรับร้านค้าปลีกสมัยใหม่ (Modern Trade) ได้แบ่งออกเป็น 3 ส่วน ได้แก่
  ไฮเปอร์มาร์เก็ต ซุปเปอร์มาร์เก็ต และร้านสะดวกซื้อ แคช แอนด์ แครี่

  2. ร้านสะดวกซื้อ / ร้านค้าในสถานีบริการน้ำมัน (Convenience store / Gas Station)

  3. ร้านค้าปลีกแบบดั้งเดิม (Traditional Trade) ซึ่งแบ่งออกเป็น ร้านค้าส่งและปลีก
  ทั้งในจังหวัดกรุงเทพมหานคร และต่างจังหวัด

  สภาพการการแข่งขันภายในอุตสาหกรรม

  สภาพการแข่งขันในปัจจุบันมีสภาพการแข่งขันค่อนข้างสูง โดยบริษัทมีคู่แข่งขันหลัก ๆ เช่น
  ยูนิลีเวอร์ คอลเกต - ปาล์มโอลีฟ แจ็ค แอนด์ จิลล์ คิมเบอร์ลี่ย์ - คล้าค พีแซท คัสสัน เป็นต้น
  ทั้งนี้ จากผลการวิจัยส่วนแบ่งตลาดของบริษัท ปี 2552 สบู่นกแก้วพฤกษา และแพรอทโกลด์
  มีส่วนแบ่งในตลาดเป็นอันดับ 2 รองจากสบู่ลักส์ของยูนิลีเวอร์

  2.5 บริการด้านการจัดเก็บและจัดส่งสินค้า (โลจิสติกส์)

บริษัท เบอร์ลี่ ยุคเกอร์ โลจิสติกส์ จำกัด

  (1) ลักษณะผลิตภัณฑ์หรือบริการ

  ดำเนินธุรกิจให้บริการด้านคลังสินค้า รับฝากและบริหารสินค้าคงคลังของลูกค้า
  ให้บริการขนส่งเพื่อกระจายสินค้าทั่วประเทศ
  รวมทั้งการบริการในฐานะตัวแทนเพื่อดำเนินเรื่องทางพิธีการศุลกากรสำหรับนำสินค้าเข้าและส่งออก
  ให้บริการทั้งลูกค้าในกลุ่มบริษัท และลูกค้าภายนอก ธุรกิจแบ่งเป็น 3 กลุ่มใหญ่ คือ

  1. คลังสินค้า ให้บริการการตรวจรับสินค้าเข้า การจัดเก็บตามกลุ่ม ชนิด วันหมดอายุ
  การเบิกของ การบรรจุหีบห่อใหม่ การจัดหมู่สินค้า
  การเตรียมใบสั่งสินค้าและการเก็บเงินขณะส่งมอบ
  ทั้งหมดเป็นไปตามเกณฑ์หรือเงื่อนไขความต้องการของลูกค้า ปัจจุบันบริษัทมีคลังสินค้า 3 แห่ง
  เนื้อที่รวมประมาณ 50,400 ตารางเมตร และมีรายการสินค้ามากกว่า 16,000 รายการ
  (SKU’s) บริษัทได้ลงทุนติดตั้งระบบคอมพิวเตอร์ควบคุมการจัดการคลังสินค้า (WMS
  ภายใต้ตราสินค้า ISIS) พร้อมด้วยระบบแรควางสินค้าที่ทันสมัยที่สุด
  ซึ่งก่อให้เกิดข้อได้เปรียบและประโยชน์ต่อลูกค้า เช่น
  สามารถตรวจสอบและติดตามค้นหารายการสินค้าได้อย่างถูกต้องแม่นยำ
  สามารถจัดและควบคุมการจ่ายสินค้าตามระบบ FIFO / FEFO/ LIFO ได้อย่างเที่ยงตรง
  แยกเก็บสินค้าในพื้นที่เก็บตามอุณหภูมิควบคุมที่ต้องการทั้งห้องอุณหภูมิปกติ ห้องปรับอากาศ (24
  องศาเซลเซียส) และห้องเย็น (2 - 8 องศาเซลเซียส)
  หรือพื้นที่เฉพาะสินค้าตามที่ลูกค้าต้องการ และความแม่นยำของสินค้าคงคลังที่ระดับร้อยละ 99.9

  2. การขนส่ง บริษัทดำเนินการจัดเตรียมสินค้าเพื่อกระจายส่งให้ลูกค้า
  การจัดการสายขนส่งด้วยรถของบริษัทเอง
  รถเช่าและการประสานงานกับผู้รับเหมารถขนส่งแต่ละสาย
  โดยเน้นความสมดุลระหว่างอัตราการใช้ประโยชน์สูงสุดของรถ
  และการบริการตรงเวลาตามที่ลูกค้าต้องการ ปัจจุบันโดยเฉลี่ย บริษัทกระจายสินค้าประมาณ
  25,000 - 40,000 หีบต่อวันทั่วทั้งประเทศ รวมทั้งการขนส่งแบบเหมาเที่ยว
  และการจัดการสินค้าคืน

  3. ตัวแทนพิธีการศุลกากร บริษัทเป็นตัวแทนที่ได้รับใบอนุญาต (เลขที่ 208)
  โดยมีขอบเขตการให้บริการเป็นแบบครบวงจร ทั้งนำเข้า ส่งออก ทางเรือ เครื่องบิน ทางบก
  (แบบออนไลน์ทางอิเล็กทรอนิกส์ ทั้ง “Green Line” และระบบ “Paperless”)
  และครอบคลุมถึงการบริหารค่าระวางสินค้า การแก้ปัญหาการจัดการด้านซัพพลายเชน
  รวมทั้งบริการอื่น ๆ ที่เกี่ยวข้อง เช่น การขอการคืนค่าภาระภาษีอากร
  สำหรับวัตถุดิบที่นำเข้าตามมาตรา 19 ทวิ แห่งพระราชบัญญัติศุลกากร เป็นต้น

  (2) การตลาดและภาวะการแข่งขัน

  ด้านการตลาด บริษัทเน้นการให้บริการที่มีคุณภาพ และสร้างความพึงพอใจแก่ลูกค้าเป็นหลักสำคัญ
  ในราคาที่เหมาะสมและยุติธรรม
  ในปีที่ผ่านมาบริษัทได้ขยายการให้บริการจัดค่าระวางทางเรือและทางเครื่องบิน
  ทำให้รายได้จากค่าระวางเพิ่มขึ้นกว่าร้อยละ 80
  บริษัทมีรายได้จากการให้บริการลูกค้าซึ่งอยู่ในกลุ่มบริษัท เบอร์ลี่ ยุคเกอร์ ประมาณร้อยละ 80
  และมีเป้าหมายที่จะขยายการบริการไปสู่ลูกค้าภายนอกมากขึ้นในแต่ละปี
  เพื่อเพิ่มส่วนแบ่งทางการตลาด

  จากการเจริญเติบโตของเศรษฐกิจอย่างต่อเนื่องในประเทศไทย และการทำสนธิสัญญาการค้าเสรี
  (FTA) กับประเทศคู่ค้าที่สำคัญ อีกทั้งภาครัฐมีนโยบายส่งเสริมกิจกรรมโลจิสติกส์อย่างชัดเจน
  ทำให้ปริมาณความต้องการการใช้บริการทางด้านโลจิสติกส์เพิ่มมากขึ้น ดังนั้น
  บริษัทจึงได้จัดตั้งแผนกพัฒนาธุรกิจเพื่อดำเนินการตลาดในเชิงรุกเพื่อเพิ่มจำนวนลูกค้า
  และแสวงหาโอกาสทางธุรกิจอย่างต่อเนื่อง

  สภาพการแข่งขันภายในอุตสาหกรรม

  การแข่งขันมีความรุนแรงขึ้น
  ทั้งจากผู้ให้บริการระหว่างประเทศรายใหญ่และผู้ประกอบการขนส่งที่ขยายไปทำธุรกิจคลังสินค้า
  อย่างไรก็ตาม
  เนื่องจากจำนวนคู่แข่งที่มีคลังสินค้าทันสมัยขนาดใหญ่เทียบเท่าหรือใหญ่กว่าคลังสินค้าของบริษัทมีจำนวนจำกัด
  การแข่งขันด้านนี้ จึงยังไม่รุนแรงเท่ากับตลาดระดับล่างลงไปที่มีคู่แข่งจำนวนมาก โดยมีประมาณ
  11 ราย

  (3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110 บริษัทมีคลังสินค้า 3 แห่ง เพื่อให้บริการแก่ลูกค้า
  ได้แก่

  1. เลขที่ 48 ซอยสมานฉันท์ - บาโบส ถนนสุขุมวิท 42 แขวงพระโขนง เขตคลองเตย
  จังหวัดกรุงเทพมหานคร 10110

  2. เลขที่ 91 หมู่ที่ 15 ตำบลบางพลีใหญ่ อำเภอบางพลี จังหวัดสมุทรปราการ 10540

  3. เลขที่ 228 หมู่ที่ 1 ถนนราษฎร์บูรณะ แขวงราษฎร์บูรณะ เขตราษฎร์บูรณะ
  จังหวัดกรุงเทพมหานคร 10140

  บริษัทเน้นการให้บริการโลจิสติกส์ที่เพิ่มคุณค่าและครบวงจรให้แก่ลูกค้าในบีเจซี และบุคคลภายนอก
  ตามความคาดหวังของลูกค้า โดยบุคลากรมืออาชีพ ด้วยเทคโนโลยีที่ทันสมัย
  และการประสานความร่วมมือกับคู่ค้าในกระบวนการปฎิบัติการที่มีคุณภาพ
  เพื่อสร้างผลตอบแทนที่เหมาะสมต่อผู้ถือหุ้นและผู้มีส่วนได้เสีย บริษัทมีนโยบายคุณภาพ คือ
  มุ่งให้บริการที่เป็นเลิศพร้อมกับการปรับปรุงอย่างต่อเนื่อง โดยมีจุดมุ่งหมายหลัก คือ
  บริษัทและลูกค้าจะเติบโตไปพร้อม ๆ กัน
  บริษัทเชื่อว่าวิธีที่จะรักษาความสัมพันธ์กับลูกค้าแบบระยะยาวได้นั้น
  จะต้องให้บริการที่มีคุณภาพที่สุดและลูกค้าพอใจ บริษัทมีการติดตามสำรวจความพึงพอใจ
  และความเข้าใจในความต้องการของลูกค้าอย่างสม่ำเสมอ ทั้งนี้ บริษัทใช้ระบบมาตรฐาน ISO
  9001:2000
  เพื่อพัฒนาคุณภาพและมีนโยบายการดำเนินการดังกล่าวอย่างต่อเนื่องเพื่อทำให้มั่นใจได้ว่าบริษัทได้บรรลุวัตถุประสงค์
  ตามคำมั่นสัญญาในการให้บริการที่มีคุณภาพและการพัฒนาอย่างต่อเนื่อง

  ผลกระทบสิ่งแวดล้อม

  การให้บริการด้านคลังสินค้า
  และการขนส่งมิได้ก่อให้เกิดของเสียที่จะมีปัญหาต่อสิ่งแวดล้อมอย่างมีนัยหรือเกินกว่าที่กฎหมายกำหนด
  อย่างไรก็ตาม
  เพื่อเป็นการลดการใช้พลังงานบริษัทพยายามลดการใช้ไฟฟ้าในคลังสินค้าและเพิ่มประสิทธิภาพของรถส่งสินค้า
  เพื่อลดจำนวนเที่ยวในการขนส่ง
  อีกทั้งได้มีการปรับปรุงรถขนส่งให้สามารถใช้ก๊าซธรรมชาติเป็นเชื้อเพลิงอีกด้วย

3. กลุ่มสินค้าและบริการทางเวชภัณฑ์และทางเทคนิค

  3.1 สินค้าและบริการด้านเวชภัณฑ์

ฝ่ายเวชภัณฑ์ บริษัท เบอร์ลี่ ยุคเกอร์ จำกัด (มหาชน) และบริษัท บีเจซี เฮลท์แคร์ จำกัด

(1) ลักษณะผลิตภัณฑ์หรือบริการ

  1.1 ธุรกิจทางด้านเวชภัณฑ์ยา ทำการตลาดและจัดจำหน่ายผลิตภัณฑ์ทางการแพทย์ เช่น
  เภสัชภัณฑ์ จาก Biosidus S.A. ยา Hemax, ยา Neutromax และ Bioferon, Genzyme
  ยา Thymoglobulin, ยา Thyrogen, ยา Synvisc, และ Seprafilm, Daito
  Corporation
  ยา Mecobalamin - Daito, Schwarz ยา Nitrocine, ยา Elantan 20 และ Isoket
  Spray, Bio products Laboratory ยา Vigam, ยา Zenalb, Bayer Finland ยา
  Dobuject, Astellas
  ยา Cefspan, Eurodrug, Pierre Fabre, Teijin, Schwabe, SciGen, UAS

  1.2 ธุรกิจทางด้านเวชภัณฑ์ร้านขายยา ทำการตลาดและจัดจำหน่ายผลิตภัณฑ์ทางการแพทย์ เช่น
  เภสัชภัณฑ์จาก Taiko Pharmaceutical ญี่ปุ่น ผลิตภัณฑ์เพื่อสุขภาพของ 3M สหรัฐอเมริกา
  และถุงยางอนามัยแอนเซลล์ ออสเตรเลีย

(2) การตลาดและภาวะการแข่งขัน

  เวชภัณฑ์ของบริษัทจำหน่ายเฉพาะในประเทศ กลุ่มลูกค้า คือ โรงพยาบาลในสังกัดรัฐบาล
  โรงพยาบาลเอกชน โรงเรียนแพทย์ และคลีนิคทั่วประเทศไทย
  ยาบางชนิดใช้รักษาโรคต้องอาศัยทีมแพทย์ผู้ชำนาญและอุปกรณ์เฉพาะทาง
  ในขณะที่บางชนิดเป็นยาใหม่ไม่มีคู่แข่งโดยตรงแต่ราคาสูง
  และรัฐบาลไม่รับผิดชอบค่าใช้จ่ายโดยผู้ป่วยต้องจ่ายเอง

  ธุรกิจทางด้านร้านขายยา ผลิตภัณฑ์ที่จำหน่ายส่วนมากจำหน่ายเฉพาะในประเทศ
  มีลูกค้ากระจายเป็นจำนวนมากตามกลุ่มของผู้ค้าสินค้าทางเวชภัณฑ์ เช่น ร้านขายยาทั่วไป
  ร้านขายยาเชนสโตร์ เช่น บูท วัตสัน กลุ่มคอนวิเนี่ยนสโตร์ กลุ่มดิสเคาท์สโตร์
  รวมถึงโรงแรมและสถานบริการทั่วประเทศ

  สภาพการแข่งขันภายในอุตสาหกรรม

  การแข่งขันมีค่อนข้างมากเนื่องจากเป็นสินค้าที่มีแหล่งผลิตทั้งในและต่างประเทศจำนวนมากราย
  อีกทั้งความแตกต่างหลากหลายของสินค้ามีน้อยทำให้มีการแข่งขันอย่างเข้มข้นในด้านราคา
  รวมกับการส่งเสริมการขาย และบริการหลังการขาย

(3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110
  ผลิตภัณฑ์ที่จัดจำหน่ายได้นำเข้าจากหลากหลายประเทศ

3.2 สินค้าด้านเครื่องมือและอุปกรณ์ทางการแพทย์

ฝ่ายเครื่องมือและระบบวินิจฉัยภาพทางการแพทย์ บริษัท เบอร์ลี่ ยุคเกอร์ จำกัด (มหาชน)
และบริษัท บีเจซี เฮลท์แคร์ จำกัด

  (1) ลักษณะผลิตภัณฑ์หรือบริการ

  ทำการตลาดและจัดจำหน่าย อุปกรณ์ทางการแพทย์ เครื่องมือแพทย์ทั้งโรงพยาบาลของรัฐ
  และเอกชน โดยผลิตภัณฑ์ที่จัดจำหน่าย ได้แก่

-   ผลิตภัณฑ์ทางการแพทย์ของ Agfa

-   ระบบจัดเก็บข้อมูลภาพทางการแพทย์ แบบดิจิตอล ผลิตภัณฑ์ของ EBM Technologies

-   เครื่องตรวจอวัยวะภายในด้วยคลื่นเสียงความถี่สูง ผลิตภัณฑ์ของ Aloka

-   เครื่องตรวจอวัยวะภายในด้วยคลื่นเสียงความถี่สูงด้วยเทคโนโลยี Shearwave
    Elastography ผลิตภัณฑ์ของ Super Sonic Imagine

-   เครื่องตรวจอวัยวะภายในด้วยคลื่นเสียงความถี่สูงแบบหิ้ว ผลิตภัณฑ์ของ Sonosite

-   เครื่องเอ็กซ์เรย์แบบแอนะล็อก และดิจิตอล ผลิตภัณฑ์ของ Shimadzu

-   เครื่องเอ็กซเรย์เต้านมแบบแอนะล็อก และดิจิตอล ผลิตภัณฑ์ของ Hologic

-   เครื่องตรวจวัดความหนาแน่นของกระดูก ผลิตภัณฑ์ของ Hologic

-   เครื่องเอ็กซเรย์คอมพิวเตอร์ชนิดเคลื่อนที่ได้ ผลิตภัณฑ์ของ Neurologica

-   เครื่องตรวจเต้านมด้วยรังสีแกมมา (BSGI) ผลิตภัณฑ์ของ Dilon Diagnostics

  (2) การตลาดและภาวะการแข่งขัน

  ผลิตภัณฑ์เครื่องมือและอุปกรณ์ทางการแพทย์มีจำหน่ายเฉพาะในประเทศ
  มีลูกค้าเป็นจำนวนมากกระจายตามกลุ่มสินค้าต่าง ๆ เช่น โรงพยาบาลของรัฐ
  และเอกชนทั่วประเทศ ซึ่งเป็นผู้นำไปใช้เป็นเครื่องมืออุปกรณ์การแพทย์

  (3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110
  ผลิตภัณฑ์ที่จัดจำหน่ายได้นำเข้าจากหลากหลายประเทศ

3.3 สินค้าด้านเครื่องมือแพทย์ และวัสดุทางการแพทย์

ฝ่ายเครื่องมือแพทย์และฝ่ายวัสดุทางการแพทย์ บริษัท เบอร์ลี่ ยุคเกอร์ จำกัด (มหาชน) และบริษัท
บีเจซี เฮลท์แคร์ จำกัด

  (1) ลักษณะผลิตภัณฑ์หรือบริการ

  ทำการตลาดและจัดจำหน่าย อุปกรณ์ทางการแพทย์ และวัสดุทางการแพทย์
  เวชภัณฑ์ทางการแพทย์ประเภทใช้แล้วทิ้ง (Disposable Medical Supply)
  ให้กับทั้งโรงพยาบาลของรัฐ และเอกชน โดยเฉพาะผลิตภัณฑ์ทางการผ่าตัด เช่น

-   กล้องจุลศัลยกรรมเพื่อการผ่าตัดผลิตภัณฑ์ของ Leica

-   โคมไฟและเครื่องจี้เพื่อการผ่าตัดผลิตภัณฑ์ของ KLS Martin

-   เครื่องตรวจคลื่นไฟฟ้าในกล้ามเนื้อและระบบประสาทผลิตภัณฑ์ของ Viasys Healthcare

-   เครื่องตรวจหัวใจเด็กทารกในครรภ์ผลิตภัณฑ์ของ Huntleigh Healthcare

-   กล้องส่องสำหรับใช้ในการผ่าตัดผลิตภัณฑ์ของ Richard Wolf

-   หุ่นยนต์ช่วยในการผ่าตัด “Da Vinci”

-   เครื่องฆ่าเชื้อ ผลิตภัณฑ์ของ “CISA”

-   ถุงมือผ่าตัด ถุงมือตรวจโรค

-   สายให้น้ำเกลือ

-   เสื้อกาวน์ประเภทใช้แล้วทิ้ง (gown disposable)
    และเสื้อกาวน์ประเภทนำกลับมาใช้ใหม่ได้ (gown reusable)

-   หุ่นฝึกช่วยชีวิต CPR

  (2) การตลาดและภาวะการแข่งขัน

  ปัจจุบันมีการแข่งขันด้านราคาอย่างรุนแรงเนื่องจากลักษณะการซื้อจะเป็นการประมูล e-auction
  ผลิตภัณฑ์ในท้องตลาดมีตราสินค้าที่หลากหลาย และจากการที่คู่แข่งได้นำสินค้าที่ผลิตจากจีน
  และอินเดียเข้ามาทำการตลาด อย่างไรก็ตาม ฝ่ายเครื่องมือแพทย์และฝ่ายวัสดุทางการแพทย์
  ยังคงความได้เปรียบคู่แข่งในหลาย ๆ ด้าน เช่น คุณภาพสินค้า
  และการเอาใจใส่ในการให้บริการซึ่งทำให้ลูกค้าไว้วางใจในผลิตภัณฑ์ของบริษัท

  (3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110
  ผลิตภัณฑ์ที่จัดจำหน่ายได้นำเข้าจากหลากหลายประเทศ

  3.4 ผลิตภัณฑ์เทคโนโลยีทางภาพ

ฝ่ายการพิมพ์ บริษัท เบอร์ลี่ ยุคเกอร์ จำกัด (มหาชน) และบริษัท บีเจซี อินดัสเตรียล แอนด์
เทรดดิ้ง จำกัด

  (1) ลักษณะผลิตภัณฑ์หรือบริการ

  ทำการตลาดและจัดจำหน่าย ผลิตภัณฑ์ที่ใช้เทคโนโลยีด้านการพิมพ์ของผู้ผลิตชั้นนำ อาทิ

-   Agfa อุปกรณ์เตรียมการพิมพ์, เครื่องยิงเพลท, เครื่องพิมพ์ Inkjet Super Large
    Format UV

-   Hewlett Packard เครื่องพิมพ์สีดิจิตอลออฟเซท HP Indigo

-   KIS เครื่องอัดขยายภาพดิจิตอล และเครื่องเข้าเล่มโฟโต้บุ๊ค

  (2) การตลาดและภาวะการแข่งขัน

  จำหน่ายสินค้าโดยตรงถึงผู้ใช้ในกลุ่มธุรกิจ ร้านทำแม่พิมพ์ โรงพิมพ์ที่มีขนาดเล็ก ขนาดกลาง
  และขนาดใหญ่ รวมถึงหน่วยงานราชการต่าง ๆ

  สภาพการแข่งขันภายในอุตสาหกรรม

  คู่แข่งทางการตลาดมีหลายราย ทั้งที่เป็นผู้ผลิตในประเทศ และที่นำเข้าจากต่างประเทศ
  โดยคู่แข่งที่สำคัญส่วนใหญ่เป็นสินค้านำเข้าจากต่างประเทศ เช่น ยุโรป ญี่ปุ่น และจีน ทั้งนี้
  การแข่งขันทางการตลาดจะมุ่งเน้นการแข่งขันด้านราคา
  และการให้บริการหลังการขายซึ่งปัจจุบันบริษัทยังคงมีความได้เปรียบเหนือคู่แข่ง
  เนื่องจากได้รับการแต่งตั้งเป็นตัวแทนจำหน่ายผลิตภัณฑ์ที่มีชื่อเสียงอย่างเป็นทางการมาเป็นเวลานาน
  อาทิเช่น Agfa และ HP Indigo

  อย่างไรก็ตามในอนาคตอันใกล้ธุรกิจนี้มีแนวโน้มในการแข่งขันด้านการพิมพ์ที่เป็นเทคโนโลยีดิจิตอลมากขึ้น
  เนื่องจากตลาดในส่วนนี้มีการเติบโตอย่างต่อเนื่อง

  (3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110 โดยผลิตภัณฑ์ส่วนใหญ่นำเข้าจากต่างประเทศ
  เช่น
  เบลเยี่ยม อิสราเอล ฝรั่งเศส อินเดีย และจีน
  มีการตกลงราคากันล่วงหน้าตามข้อตกลงทางการค้า

  3.5 ผลิตภัณฑ์เครื่องเขียนและเครื่องใช้สำนักงาน

ฝ่ายเครื่องเขียนและเครื่องใช้สำนักงาน บริษัท เบอร์ลี่ ยุคเกอร์ จำกัด (มหาชน)

  (1) ลักษณะผลิตภัณฑ์หรือบริการ

  ทำการตลาดและจัดจำหน่ายสินค้าเครื่องเขียนต่าง ๆ ที่ใช้ในสถาบันการศึกษา หน่วยงานราชการ
  และสำนักงานทั่วไป ซึ่งนำเข้าจากต่างประเทศและผลิตภายในประเทศ
  ภายใต้เครื่องหมายการค้าของผู้อื่น ได้แก่ ผลิตภัณฑ์เครื่องใช้สำนักงาน 3M ภายใต้ยี่ห้อ
  Scotch^(®) และ Post-it^(®) รวมถึงอุปกรณ์โสตทัศนูปกรณ์และแผ่นใส
  ผลิตภัณฑ์กาวและเทปลบคำผิดยู้ฮู (UHU) ผลิตภัณฑ์สมุดและกระดาษดับเบิ้ลเอ (Double A)
  ผลิตภัณฑ์เครื่องเขียน สตาบิโล (STABILO)

  (2) การตลาดและภาวะการแข่งขัน

  สินค้าเครื่องเขียนและเครื่องใช้สำนักงาน มีวางจำหน่ายตามร้านค้าเครื่องเขียน ห้างสรรพสินค้า
  และร้านค้าปลีกสมัยใหม่ (Modern Trade) ชั้นนำทั่วไป โดยมีพนักงานขายให้บริการทั่วประเทศ
  ทั้งนี้เนื่องจากสินค้าเครื่องเขียนและเครื่องใช้สำนักงานมีหลากหลายตราสินค้าและผลิตภัณฑ์
  ทั้งที่ผลิตในประเทศและนำเข้าจากต่างประเทศ โดยเฉพาะสินค้าราคาถูกจากจีน และสินค้า
  House - Brand ของห้างสรรพสินค้าต่าง ๆ ทำให้ธุรกิจนี้มีภาวะการแข่งขันที่รุนแรง
  อย่างไรก็ตาม บริษัทยังคงแข่งขันได้ โดยกลยุทธ์การแข่งขันที่ใช้ คือ การแข่งขันด้านราคา
  การบริการหลังการขาย และคุณภาพของสินค้า โดยบริษัทได้เปรียบเชิงการค้าต่อคู่แข่ง
  เนื่องจากเป็นธุรกิจที่รับสิทธิในการจัดจำหน่ายอย่างเป็นทางการจากบริษัทเจ้าของผลิตภัณฑ์ที่ดำเนินธุรกิจนี้มาหลายสิบปีและมีชื่อเสียงที่ดีทำให้ลูกค้ามีความไว้วางใจในสินค้าและบริการ

  สภาพการแข่งขันภายในอุตสาหกรรม

  ในธุรกิจนี้มีคู่แข่งมีทั้งขนาดใหญ่ ขนาดกลาง และขนาดเล็ก
  โดยบริษัทยังคงมีความสามารถในการแข่งขันโดยใช้กลยุทธ์ในการแข่งขันผ่านช่องทางร้านค้าเครื่องเขียน
  ห้างสรรพสินค้า และ ร้านค้าปลีกสมัยใหม่ (Modern Trade) ชั้นนำทั่วไป
  ทำให้บริษัทมีศักยภาพในการแข่งขันในฐานะตัวแทนจำหน่ายสินค้าเครื่องเขียนและเครื่องใช้สำนักงานที่มีคุณภาพเป็นที่ยอมรับ

  (3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110
  โดยมีผลิตภัณฑ์ที่จัดจำหน่ายซึ่งผลิตในประเทศและนำเข้าจากต่างประเทศ เช่น จีน เป็นต้น

  3.6 ผลิตภัณฑ์เคมีอุตสาหกรรม

ฝ่ายเคมีภัณฑ์อุตสาหกรรม บริษัท เบอร์ลี่ ยุคเกอร์ จำกัด (มหาชน) และบริษัท เบอร์ลี่ ยุคเกอร์
สเปเชียลตี้ส์ จำกัด

  (1) ลักษณะผลิตภัณฑ์หรือบริการ

  การตลาดและการจัดจำหน่ายอยู่ในธุรกิจหลัก 5 กลุ่ม คือ

1.  กลุ่มส่วนผสมเบเกอรี่

2.  กลุ่มวัตถุดิบสำหรับอาหารและผลิตภัณฑ์เสริมอาหาร

3.  กลุ่มวัตถุดิบเพื่อเครื่องสำอางและผลิตภัณฑ์เพื่อสุขภาพ

4.  กลุ่มผลิตภัณฑ์อุตสาหกรรม

5.  กลุ่มสารปรุงแต่งกลิ่นและรสอาหารและเครื่องดื่มสินค้า

  ภายใต้กลุ่มดังกล่าวประกอบด้วย ผลิตภัณฑ์ประเภทสารเคมีเพื่ออุตสาหกรรม สารทำละลาย
  สารทำความเย็น และสารปรุงแต่งอาหารสัตว์ สารปรุงแต่งสี ผงสี
  วัตถุดิบปรุงแต่งในอุตสาหกรรมอาหารและเครื่องดื่ม สารปรุงรส เครื่องสำอาง
  และผลิตภัณฑ์ส่งเสริมสุขภาพ
  รวมทั้งวัตถุดิบเบเกอรี่และฟู้ดส์เซอร์วิสซึ่งผลิตภัณฑ์ส่วนใหญ่จะจัดจำหน่ายภายใต้ตราสินค้าเดิมของผู้ขาย
  โดยบางผลิตภัณฑ์มีการปรับเปลี่ยนการบรรจุ หรือการบดผสม
  เพื่อเพิ่มมูลค่าให้แก่สินค้าในห่วงโซ่อุปทาน

(2) การตลาดและภาวะการแข่งขัน

  ในปี 2552 ภาวะการตลาดและการแข่งขันมีพัฒนาการที่สำคัญ ดังนี้

-   กลุ่มวัตถุดิบเบเกอรี่
    บริษัทประสบความสำเร็จในการรักษาฐานกลุ่มลูกค้าหลักและสามารถขยายฐานกลุ่มเพิ่มขึ้นไปได้อีก

-   กลุ่มวัตถุดิบปรุงแต่งในอุตสาหกรรมอาหาร
    ได้เพิ่มกลุ่มสินค้าตลอดจนถึงการเข้าร่วมงานกับผู้ผลิตรายใหม่

-   เครื่องสำอาง และผลิตภัณฑ์ส่งเสริมสุขภาพ
    ได้ขยายธุรกิจไปยังผลิตภัณฑ์เพื่อสุขภาพและน้ำหอมซึ่งได้รับการตอบสนองจากตลาดเป็นอย่างดี

-   กลุ่มสารเคมีเพื่ออุตสาหกรรมและสารปรุงแต่งอาหารสัตว์
    ประสบปัญหาเนื่องจากสภาวะตลาดซบเซาและมีการแข่งขันสูง

  ทั้งนี้ผลิตภัณฑ์ส่วนใหญ่นำเข้าจากสหรัฐอเมริกา ยุโรป และเอเชีย ซึ่งมีมากกว่า 50 บริษัท
  บริษัทมีลูกค้ากว่า 2,500 ราย ซึ่งเป็นลูกค้าภายในประเทศเป็นหลัก ซึ่งอยู่ในกลุ่มของผู้ผลิต
  ผู้ค้าส่ง ผู้ค้ารายย่อยทั่วประเทศ

  สภาพการแข่งขันภายในอุตสาหกรรม

  บริษัทเป็นผู้นำเข้าเคมีภัณฑ์ สารผสมและปรุงแต่งในผลิตภัณฑ์อาหาร และเครื่องดื่ม
  รวมทั้งสารปรุงแต่งอาหารสัตว์รายใหญ่ที่สุดของประเทศไทย
  ซึ่งมีผลิตภัณฑ์จากบริษัทผู้ขายต่างประเทศที่เป็นที่รู้จัก
  และยังเป็นบริษัทคู่ค้ากับกลุ่มบริษัทมาเป็นเวลานาน

  ทางด้านการแข่งขันในตลาดยังคงมีสูง โดยมีคู่แข่งหลักในตลาดประมาณ 5 ราย
  อย่างไรก็ดีผลิตภัณฑ์ของบริษัทก็ยังคงได้รับการยอมรับในด้านของคุณภาพ และการจัดส่ง
  อีกทั้งการให้บริการจากเจ้าหน้าที่ที่เชี่ยวชาญทั้งทางด้านเทคนิคและมีอุปกรณ์ที่ทันสมัย
  ตลอดไปถึงการรอบรู้ในเรื่องลูกค้าและการตลาดเป็นอย่างดี

  ผลิตภัณฑ์วัตถุดิบปรุงแต่งอาหารของบริษัท
  ได้นำเข้าโดยได้รับใบอนุญาตจากองค์การอาหารและยาทั้งหมด
  และได้รับการรับรองมาตรฐานฮาลาล โดยผ่านการตรวจสอบและรับรอง
  จากคณะกรรมการกลางอิสลามแห่งประเทศไทย

(3) การจัดหาผลิตภัณฑ์หรือบริการ

  บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110
  ผลิตภัณฑ์ที่นำเข้าทั้งหมดเป็นตราของเจ้าของสินค้าที่นำเข้าจากทวีปยุโรป อเมริกาและเอเชีย
  บริษัทมีห้องปฏิบัติการเพื่อพัฒนา สาธิตขั้นตอนพร้อมข้อมูลผลิตภัณฑ์ใหม่ ๆ แก่ลูกค้า
  ซึ่งประกอบไปด้วยห้องปฏิบัติการผลิตภัณฑ์ขนมปัง เครื่องดื่มเครื่องสำอางและอาหารคาว
  และบริการตอบข้อซักถามในด้านเทคนิคซึ่งได้รับการสนับสนุนด้านข้อมูลจากบริษัทผู้ผลิตสินค้าโดยตรง
  ทั้งนี้ ผลิตภัณฑ์ส่วนใหญ่นำเข้าจากสหรัฐอเมริกา ยุโรป และเอเชีย

  3.7 ผลิตภัณฑ์โซดาแอช

บริษัท เบอร์ลี่ เอเชียติ๊ก โซดา จำกัด

  (1) ลักษณะผลิตภัณฑ์หรือบริการ

  เป็นตัวแทนจำหน่ายผลิตภัณฑ์เคมีอุตสาหกรรม สินค้าหลัก คือ โซดาแอช
  ซึ่งเป็นวัตถุดิบที่สามารถนำไปใช้ได้ในหลายอุตสาหกรรม เช่น อุตสาหกรรมผลิตขวดแก้ว
  อุตสาหกรรมกระจก อุตสาหกรรมเหมืองแร่ เป็นต้น
  โดยบริษัทจะนำเข้าสินค้าจากผู้ผลิตในต่างประเทศเพื่อจำหน่ายและ/หรือให้บริการนำเข้า จัดเก็บ
  และกระจายสินค้า ให้แก่ลูกค้าในประเทศไทย

  (2) การตลาดและภาวะการแข่งขัน

  บริษัทเป็นตัวแทนจำหน่ายผลิตภัณฑ์โซดาแอช ซึ่งนำเข้าจากผู้ผลิตในเคนยา
  ลูกค้าส่วนใหญ่ของบริษัท เป็นผู้ผลิตบรรจุภัณฑ์แก้ว ลูกค้าหลักในประเทศ มีประมาณ 8 ราย

  สภาพการแข่งขันภายในอุตสาหกรรม

  บริษัทนำเข้าผลิตภัณฑ์โซดาแอชจากผู้ผลิตในเคนยาซึ่งเมื่อนำมาเปรียบเทียบกับคู่แข่งซึ่งเป็นผู้ผลิตจากประเทศพัฒนาแล้ว
  เช่น สหรัฐอเมริกา หรือ สหภาพยุโรป รวมทั้งผู้ผลิตรายใหญ่จากจีน จะเห็นว่าผู้ผลิตในเคนยา
  ถือได้ว่าเป็นผู้ผลิตรายเล็ก ซึ่งไม่อยู่ในฐานะที่จะแข่งขันในด้านคุณภาพ
  หากแต่เนื่องจากต้นทุนในการผลิตจากเคนยาอยู่ในเกณฑ์ต่ำ
  เป็นเหตุให้บริษัทสามารถกำหนดราคาสู้คู่แข่งขันรายอื่น ๆ ได้ ตลาดมีแนวโน้มที่จะเติบโตขึ้นเรื่อย
  ๆ เนื่องจากภาวะเศรษฐกิจที่เริ่มมีสัญญาณการฟื้นตัว ทำให้อุตสาหกรรมต่าง ๆ
  มีการเพิ่มกำลังการผลิต รวมถึงการนำโซดาแอชไปใช้ในอุตสาหกรรมขนาดใหญ่มากขึ้น อาทิเช่น
  อุตสาหกรรมเหมือง จึงส่งผลให้ความต้องการโซดาแอชมีแนวโน้มเพิ่มขึ้น

  (3) การจัดหาผลิตภัณฑ์หรือบริการ

  บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110 เริ่มจดทะเบียนจัดตั้งบริษัทเมื่อวันที่ 11
  พฤษภาคม 2538 โดยปัจจุบันบริษัทมีทุนจดทะเบียน จำนวน 40 ล้านบาท
  ประกอบธุรกิจเป็นตัวแทนจำหน่ายผลิตภัณฑ์เคมีอุตสาหกรรม โดยนำเข้าจากผู้ผลิตต่างประเทศ
  เพื่อจำหน่ายและ/หรือให้บริการนำเข้า จัดเก็บ และกระจายสินค้า ให้แก่ลูกค้าในประเทศไทย

4. กลุ่มธุรกิจต่างประเทศ

กลุ่มธุรกิจต่างประเทศ มีบริษัทที่เป็นหลักในธุรกิจด้านต่างประเทศ ได้แก่

  4.1 บริษัท บีเจซี อินเตอร์เนชั่นแนล จำกัด

เป็นบริษัทย่อยของบริษัท โดยบริษัทถือหุ้นทางตรงในสัดส่วนร้อยละ 100
ของทุนจดทะเบียนทั้งหมดของบริษัท
จัดตั้งเพื่อมารองรับและอำนวยความสะดวกในการสนับสนุนการดำเนินธุรกิจให้แก่บริษัทในกลุ่มเบอร์ลี่
ยุคเกอร์ หน้าที่หลัก คือ เป็นบริษัทโฮลดิ้ง เพื่อใช้ในการลงทุนในต่างประเทศ
อีกทั้งทำหน้าที่เป็นศูนย์กลางในการดำเนินธุรกิจเพื่อช่วยสนับสนุนการส่งออก
กระจายสินค้าของกลุ่มบริษัทไปยังต่างประเทศ และการร่วมลงทุนระหว่างประเทศ

  (1) ลักษณะผลิตภัณฑ์และบริการ

  เป็นบริษัทลงทุน (Holding) และเป็นศูนย์กลางในการดำเนินธุรกิจส่งออก
  สนับสนุนการดำเนินธุรกิจนำเข้า วัตถุดิบการผลิต
  และ/หรือสินค้าของกลุ่มบริษัทและของคู่ค้าในการแสวงหาโอกาสลงทุน
  ในต่างประเทศ การเข้าซื้อกิจการ และการกระทำธุรกิจระหว่างประเทศในรูปแบบต่าง ๆ
  ตลอดจนเสริมสร้างภาพลักษณ์การเป็นบริษัทชั้นนำของภูมิภาค
  ซึ่งมุ่งมั่นที่จะขยายกิจการในต่างประเทศเพื่อให้สามารถเป็นผู้จัดจำหน่ายสินค้าในภูมิภาคนี้ได้อย่างสมบูรณ์แบบ

  (2) การตลาดและภาวะการแข่งขัน

  เน้นการให้บริการ
  และให้การสนับสนุนแก่ธุรกิจของกลุ่มบริษัทที่มีเป้าหมายที่จะขยายตลาดไปสู่ต่างประเทศ
  โดยปัจจุบันเริ่มจากสินค้าบรรจุภัณฑ์แก้ว และสินค้าอุปโภคบริโภค

  (3) การจัดหาผลิตภัณฑ์หรือบริการ

  บริษัทตั้งอยู่ที่ อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
  เขตคลองเตย จังหวัดกรุงเทพมหานคร 10110 เริ่มจดทะเบียนจัดตั้งบริษัทเมื่อวันที่ 13
  พฤศจิกายน 2550 โดยปัจจุบันบริษัทมีทุนจดทะเบียน จำนวน 100 ล้านบาท
  ประกอบธุรกิจให้บริการและให้การสนับสนุนแก่ธุรกิจของกลุ่มบริษัทที่มีเป้าหมายที่จะขยายตลาดสู่ต่างประเทศเป็นหลัก

  4.2 เจซี ฟู้ดส์ เอสดีเอ็น บีเอชดี

เป็นบริษัทย่อยของบริษัท โดยบริษัทถือหุ้นทางอ้อมผ่านบริษัท เบอร์ลี่ ยุคเกอร์ ฟู้ดส์ จำกัด
ในสัดส่วนร้อยละ 100 ของทุนจดทะเบียนที่ชำระแล้ว

  (1) ลักษณะผลิตภัณฑ์หรือบริการ

  บริษัทเป็นผู้ผลิตและจัดจำหน่ายมันฝรั่งทอดกรอบภายใต้ตราสินค้า “ไว้ส์” ในมาเลเซีย ฮ่องกง
  และบรูไน และเป็นผู้ผลิตขนมขบเคี้ยวและขนมขึ้นรูป ภายใต้ตราสินค้า “คาลบี้”
  และขนมขบเคี้ยวอื่นที่ทำจากมันฝรั่งแท้มันฝรั่งแปรรูป และธัญพืช
  รวมทั้งขนมขึ้นรูปภายใต้เครื่องหมายการค้าอื่น ๆ ในประเทศมาเลเซีย

  (2) การตลาดและภาวะการแข่งขัน

  บริษัท เบอร์ลี่ ยุคเกอร์ ฟู้ดส์ จำกัด เข้าซื้อกิจการของ เจซี ฟู้ดส์ เอสดีเอ็น บีเอชดี
  เพื่อรองรับการขยายตลาดและฐานการผลิตสินค้าในกลุ่มขนมขบเคี้ยวของกลุ่ม
  เพื่อนำสินค้าออกสู่ตลาดในประเทศมาเลเซียและประเทศอื่น ๆ
  ในแถบภูมิภาคเอเชียตะวันออกเฉียงใต้

  สภาพการแข่งขันภายในอุตสาหกรรม

  มันฝรั่งทอดกรอบเป็นสินค้าที่มีส่วนแบ่งตลาดถึงร้อยละ 37 ของมูลค่าตลาดรวมของขนมขบเคี้ยว
  ในมาเลเซีย และคิดเป็นร้อยละ 51 ของสินค้าขนมขบเคี้ยวที่ผลิตจากมันฝรั่งแท้
  โดยขนมขบเคี้ยวที่ผลิตจากมันฝรั่งแท้คิดเป็นร้อยละ 40 และขนมขบเคี้ยวที่ผลิตจากวัตถุดิบอื่น
  คิดเป็นร้อยละ 60 ของตลาดรวมของขนมขบเคี้ยวในประเทศมาเลเซีย

  ทั้งนี้ บริษัทมีส่วนแบ่งตลาดสำหรับสินค้ามันฝรั่งทอดกรอบภายใต้ตราสินค้า “ไว้ส์” ร้อยละ 4
  ของมูลค่ารวมของสินค้าประเภทดังกล่าว โดยมีคู่แข่งหลัก 3 ราย คือ
  ผู้ผลิตสินค้ามันฝรั่งทอดกรอบภายใต้ตราสินค้า “มิสเตอร์ โปเตโต้” “พริงเกิลส์” และ “แจ็ค
  แอนด์ จิล” ซึ่งมีส่วนแบ่งตลาดร้อยละ 32 ร้อยละ 24 และร้อยละ 14
  ของมูลค่ารวมของสินค้ามันฝรั่งทอดกรอบ ตามลำดับ
  การแข่งขันในตลาดของสินค้าประเภทมันฝรั่งทอดกรอบนับว่ามีความรุนแรงที่สุดเนื่องจากมีผู้ประกอบการในประเทศจำนวนมาก
  แข่งขันกันทั้งในด้านราคาขายปลีกและลดกำไรต่อหน่วย

  นอกจากนี้
  การแข่งขันทางการตลาดของสินค้าขนมขบเคี้ยวที่ผลิตจากแป้งมันฝรั่งแปรรูปยังคงเป็นอีกภาคส่วนหนึ่งที่มีการแข่งขันกันอย่างมากในเรื่องของความคุ้มค่าเงิน
  การรักษาคุณภาพของสินค้าด้วยบรรจุภัณฑ์ ความมีเอกลักษณ์ และรูปทรงของตัวสินค้าเอง

  สำหรับการแข่งขันในตลาดขนมขบเคี้ยวรูปแบบอื่นที่ทำจากมันฝรั่งแปรรูป
  ธัญพืชและขนมขึ้นรูปนั้นไม่มีความรุนแรง การพัฒนานวัตกรรมทางการผลิตเป็นไปอย่างช้า ๆ
  ฐานลูกค้าส่วนใหญ่เป็นร้านค้าปลีกแบบดั้งเดิม (Traditional Trade)

  (3) การจัดหาผลิตภัณฑ์หรือบริการ

  ผลิตภัณฑ์ที่ผลิตและจัดจำหน่ายหลักเป็นตราของเจ้าของสินค้าในสหรัฐอเมริกาและญี่ปุ่น ได้แก่
  “ไว้ส์” และ“คาลบี้” ซึ่งจัดจำหน่ายให้แก่ลูกค้าภายในมาเลเซียซึ่งอยู่ในกลุ่มของผู้ผลิต ผู้ค้าส่ง
  ผู้ค้ารายย่อยทั่วประเทศ และในแถบภูมิภาคเอเชียตะวันออกเฉียงใต้ เช่น ฮ่องกง สิงคโปร์
  และบรูไน เป็นต้น

  ผลกระทบสิ่งแวดล้อม

  บริษัทมีการดำเนินการเป็นอย่างดีเกี่ยวกับมาตรการกำจัดของเสียจากการผลิตซึ่งอยู่ในมาตรฐานที่ระดับ
  “A” มีการควบคุมของเสียที่เป็นน้ำก่อนที่จะปล่อยออกสู่สาธารณะ
  สำหรับการกำจัดของเสียที่เป็นของแข็งนั้น
  บริษัทได้ใช้บริการจากบริษัทที่ได้รับอนุญาตจากภาครัฐในการกำจัดของเสียทำให้การบริหารจัดการในเรื่องดังกล่าวของบริษัทอยู่ในระดับเป็นที่น่าพอใจขององค์การควบคุมของเสีย
  ในประเทศนั้น ซึ่งมีการติดตามต่อเนื่องเป็นประจำทุกเดือน

  4.3 บีเจซี อินเตอร์เนชั่นแนล คัมปะนี ลิมิเต็ด

เป็นบริษัทย่อยของบริษัทโดยถือหุ้นโดยตรงในสัดส่วนร้อยละ 100 ของหุ้นที่ออกจำหน่ายแล้ว

  (1) ลักษณะผลิตภัณฑ์หรือบริการ

  บริษัทจัดตั้งเพื่อลงทุนในหุ้นของนิติบุคคลอื่นในต่างประเทศ การประกอบพาณิชยกรรมและ
  การนำเข้าและส่งออก

  (2) การตลาดและภาวะการแข่งขัน

  จัดตั้งขึ้นเพื่อเป็นหน่วยงานสนับสนุนการดำเนินธุรกิจให้แก่กลุ่มบริษัทในการลงทุนในหุ้น
  หรือสินทรัพย์ของนิติบุคคลอื่นในต่างประเทศ รวมทั้งสนับสนุนธุรกิจด้านการค้าขาย นำเข้า
  และส่งออกในต่างประเทศเป็นหลัก

  (3) การจัดหาผลิตภัณฑ์หรือบริการ

  ตั้งอยู่ที่ห้องเลขที่ 1504 ซิลเวอร์คอร์ด ทาวเวอร์ 1 30 ถนนแคนตั้น จิมซาโจ่ย เกาลูน ฮ่องกง
  ให้บริการและให้การสนับสนุนแก่ธุรกิจของกลุ่มบริษัทที่มีเป้าหมายที่จะขยายการลงทุน
  และการตลาดสู่ต่างประเทศเป็นหลัก